PEMANDU BEZZA LAWAN ARUS, LANGGAR DUA PENUNGGANG MOTOSIKAL DI SKVE DITAHAN

SHAH ALAM: Polis menahan seorang lelaki tempatan yang memandu secara melawan arah dan disyaki melanggar dua penunggang motosikal di Kilometer 30.1 Lebuhraya Lembah Klang Selatan (SKVE) menghala ke arah Bandar Saujana Putra, petang semalam.

Ketua Polis Kuala Langat Supt Ahmad Ridhwan Mohd Nor @ Saleh berkata lelaki berusia 42 tahun itu ditahan selepas dia mendapatkan rawatan ekoran kecederaan di bahagian kepala di Hospital Banting sekitar pukul 4 petang semalam.

Ahmad Ridhwan berkata dalam kejadian pada kira-kira 2 petang semalam, pemandu Perodua Bezza itu terlebih dahulu melanggar seorang penunggang motosikal yang berhenti di lorong kecemasan berhampiran Hentian Rehat dan Rawat (RNR) Tanjung 12 SKVE.

“Selepas itu, pemandu kereta itu terus bergerak secara melawan arus di lorong kecemasan dan melanggar seorang lagi penunggang motosikal jenis Yamaha LC 135,” katanya dalam kenyataan hari ini.

Ahmad Ridhwan berkata susulan pelanggaran tersebut kedua-dua mangsa cedera di kaki dan tangan dan dihantar ke hospital yang sama untuk rawatan lanjut.

Terdahulu, tular aksi lawan arus sebuah kereta Perodua Bezza menerusi video berdurasi 2.30 minit di laman sosial Facebook. – AlHijrah Online


TERUSKAN PEMAKAIAN ‘FACE MASK’ DALAM FASA PERALIHAN KE ENDEMIK – DG HISHAM

KUALA LUMPUR: Ketua Pengarah Kesihatan Tan Sri Dr Noor Hisham Abdullah menasihatkan masyarakat agar terus berwaspada terhadap penularan pandemik COVID-19 dalam fasa peralihan ke endemik dengan memakai pelitup muka bagi mengawal jangkitan virus itu.

Dr Noor Hisham berkata pemakaian pelitup muka adalah antara langkah pencegahan yang dapat mengurangkan penularan virus itu terutamanya di kawasan jangkitan berisiko tinggi seperti tempat tertutup dengan pengudaraan yang tidak baik, tempat sesak, dan tempat individu melakukan interaksi jarak dekat.

Katanya COVID-19 masih wujud dan menular serta mengakibatkan kematian terutamanya dalam kalangan warga emas, kanak-kanak, individu yang mempunyai sistem imuniti tubuh rendah, dan individu yang mempunyai komorbid.

Menurut Dr Noor Hisham, amalan terbaik adalah kedua-dua individu iaitu pembawa COVID-19 dan juga individu sihat memakai pelitup muka kerana cara itu menjadikan risiko penularan virus berkenaan pada tahap sangat rendah.

“Ini (pemakaian pelitup muka) berdasarkan kemungkinan terdapat individu yang tidak tahu dijangkiti COVID-19 berada di kawasan umum kerana tidak bergejala,” katanya dalam kenyataan hari ini.

Dr Noor Hisham berkata pemakaian pelitup muka yang betul adalah dengan pelitup muka menutup hidung serta mulut sepenuhnya, bukan sekadar di bawah atau hujung hidung memandangkan virus SARS-CoV-2 amat mudah merebak melalui titisan cecair atau titisan saluran pernafasan (respiratory droplets).

“Amalan saling tegur-menegur adalah tidak asing lagi bagi masyarakat di negara ini di mana ia adalah amalan solidariti bagi kebaikan bersama. Sekiranya terdapat individu yang tidak memakai pelitup muka atau memakainya dengan tidak betul, kita boleh saling menegur secara berhemah.

“Amalan ini perlu dibudayakan demi menjaga kesihatan sesama kita selain terus mengamalkan penjarakan fizikal yang munasabah dan segera mendapatkan dos penggalak bagi yang belum menerimanya,” katanya.

Mengenai perkembangan COVID-19 dalam negara semalam, Dr Noor Hisham berkata kes baharu kekal di bawah paras 15,000 untuk empat hari berturut-turut dengan 12,017 kes, menjadikan kumulatif kes di negara kini 4,268,486 kes.

Beliau berkata daripada jumlah kes baharu itu, 28 kes merupakan kategori tiga; 15 kes melibatkan kategori empat, sementara 25 kes membabitkan kategori lima, manakala bakinya adalah kategori satu dan dua.

Mengenai penggunaan fasiliti kesihatan khusus bagi kes COVID-19, beliau berkata hanya Selangor mencatat peratusan pengisian 50 peratus atau lebih bagi penggunaan katil Unit Rawatan Rapi (ICU) setakat semalam, iaitu 51 peratus.

Menurut Dr Noor Hisham sebanyak 558 kes COVID-19 dimasukkan ke hospital semalam dengan 221 kes adalah kategori tiga, empat dan lima, sementara selebihnya kategori satu serta dua.

Kadar kebolehjangkitan COVID-19 atau nilai Rt dicatatkan di seluruh negara pula adalah 0.86 dengan Selangor masih merekodkan kadar tertinggi iaitu 1.03 manakala Kelantan mencatat kadar paling rendah dengan 0.66.–AlHijrah Online


KESEMUA 63 JEMAAH UMRAH MALAYSIA TERKANDAS DI ARAB SAUDI TELAH DIBAWA PULANG

PUTRAJAYA: Kesemua 63 orang jemaah umrah warganegara Malaysia yang terkandas di Arab Saudi sejak Jun lalu telah selamat dibawa pulang, dengan kumpulan terakhir 23 orang jemaah selamat tiba di Lapangan Terbang Antarabangsa Kuala Lumpur (KLIA) pada Sabtu (12 Nov).

Wisma Putra dalam kenyataan hari ini memaklumkan kumpulan seramai 23 orang itu tiba pada jam 1.20 tengah hari menerusi penerbangan Malaysia Airlines (MH8023) dari Jeddah, Arab Saudi, selepas kumpulan pertama seramai 36 orang tiba pada 4 Nov, diikuti dengan kumpulan kedua seramai empat orang pada 7 Nov.

“Urusan membawa pulang jemaah umrah yang terkandas ini telah dilaksanakan dengan mematuhi peraturan dan undang-undang yang ditetapkan oleh Kerajaan Arab Saudi.

“Kerajaan Malaysia juga ingin merakamkan penghargaan kepada semua pihak yang terlibat dalam membantu usaha ini,” tambah kenyataan itu.

Warganegara Malaysia dinasihatkan untuk sentiasa mematuhi dan menghormati undang-undang negara tuan rumah bagi mengelakkan sebarang kesulitan ketika berada di luar negara.

Dalam kenyataan sebelum ini, Wisma Putra dan Pejabat Menteri di Jabatan Perdana Menteri (Hal Ehwal Agama) memaklumkan seramai 63 jemaah umrah negara ini yang terdiri daripada 28 dewasa dan 35 kanak-kanak terkandas di Arab Saudi sejak Jun lepas.

Menurut laporan media kesemua jemaah itu telah dibawa ke Madinah oleh kumpulan tarekat Naqsyabandiyah Al-Kholidiah untuk mengerjakan ibadah umrah pada Mac lepas.

Namun mereka hanya berada di Madinah dan tidak dibawa ke Makkah untuk menyempurnakan ibadah umrah selepas ketua kumpulan tarekat berkenaan diusir keluar oleh Kerajaan Arab Saudi pada 20 Ogos lepas kerana dikatakan melanggar undang-undang tempatan. –AlHijrah Online


WANITA MYANMAR CEDERA BUNGKUSAN MELETUP DI LANGKAWI

ALOR SETAR: Seorang wanita warga Myanmar cedera selepas membuka satu bungkusan yang dijumpai di bahagian belakang restoran yang disewanya di Jalan Pantai Cenang, Langkawi, hari ini.

Ketua Polis Daerah Langkawi ACP Shariman Ashari berkata pihaknya menerima panggilan berhubung kejadian kira-kira pukul 10.27 pagi tadi.

“Mangsa yang berusia 26 tahun itu mengusahakan kedai makan miliknya dengan menyewa bahagian belakang restoran berkenaan. Letupan daripada bungkusan itu telah menyebabkan mangsa cedera pada bahagian muka dan badan serta mangsa telah dibawa ke hospital untuk rawatan lanjut dan keadaannya stabil.

“Unit Pemusnah Bom dan Unit Anjing Pengesan telah digerakkkan ke lokasi kejadian. Buat masa ini kes disiasat mengikut Seksyen 307 Kanun Keseksaan,” katanya dalam kenyataan di sini hari ini.

Shariman berkata pihak polis giat mengesan suspek dan sedang mengenal pasti motif kejadian berkenaan.

Terdahulu, kejadian itu turut tular menerusi media sosial memaparkan sebuah kotak yang didakwa berisi bom, meletup menyebabkan pemilik kedai berkenaan mengalami kecederaan teruk. –AlHijrah Online


RUMAH ROSAK, IPOH DILANDA PUTING BELIUNG

IPOH: Beberapa rumah di sekitar Ipoh antaranya Taman Tasek Damai dan Kampung Tawas mengalami kerosakan susulan kejadian angin ribut dan puting beliung yang melanda, petang tadi.

Kejadian tersebut turut menyebabkan beberapa pokok tumbang sehingga menimpa ke rumah yang berhampiran.

Jurucakap Jabatan Bomba dan Penyelamat Malaysia (JBPM) Perak berkata, pihaknya menerima panggilan kira-kira jam 6.40 petang tadi memaklumkan tentang kejadian tersebut berlaku di Taman Tasek Damai dan Kampung Tawas.

Setakat ini, tiada kemalangan jiwa dilaporkan.–AlHijrah Online


TIDAK KUARANTIN, KKM KOMPAUN MOHD KHAIRUDDIN RM1,000

KUALA LUMPUR: Kementerian Kesihatan Malaysia (KKM) telah mengeluarkam kompaun RM1,000 ke atas Menteri Perusahaan Perladangan dan Komuniti, Datuk Dr Mohd Khairuddin Aman Razali

Ia susulan Mohd Khairuddin didapati melalukan kesalahan di bawah Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) (No. 7) 2020, Akta Pencegahan dan Pengawalan Penyakit Berjangkit 1998 (Akta 342).

Dalam kenyataan yang dikeluarkan KKM hari ini, Mohd Khairuddin telah pulang dari Turki pada 7 Julai 2020.

Kementerian itu juga memaklumkan sampel nasopharyngeal swab kali pertama telah diambil pada hari yang sama dan didapati negatif.

“Ujian saringan COVID-19 kali kedua dan ketiga juga menunjukkan keputusan negatif,” jelas KKM.

Namun oleh kerana beliau gagal mematuhi peraturan mengikut Akta 342 iaitu menjalani kuarantin 14 hari,pegawai diberi kuasa telah mengeluarkan kompaun RM1,000 kepada menteri tersebut dan beliau telah menjelaskan denda itu. — AlHijrah Online


KEMBALIKAN SEMULA UPSR DAN PT3 BERGANTUNG LAPORAN PPPM 2025

NIBONG TEBAL: Kementerian Pendidikan (KPM) memaklumkan keputusan sama ada mengembalikan semula Ujian Pencapaian Sekolah Rendah (UPSR) dan Pentaksiran Tingkatan Tiga (PT3), bergantung kepada hasil pembentangan laporan Pelan Pembangunan Pendidikan Malaysia 2025 (PPPM 2025) yang akan tamat tiga tahun lagi.

Menteri Pendidikan Fadhlina Sidek berkata sebarang keputusan untuk kembalikan peperiksaan itu, perlu merujuk kepada fakta dan data yang dikumpul sepanjang tempoh PPPM 2025, dan bukan kepada kecenderungan sedia.

“Kita faham keprihatinan ibu bapa, susulan anak-anak tidak menduduki peperiksaan dan sebenarnya isu ini sudah melalui proses sangat panjang dengan pihak berkepentingan, ibu bapa dan guru-guru sebelum memutuskan untuk memansuhkan UPSR.

“Jadi kita kena bentangkan dahulu hasil laporan PPPM 2025 untuk melaksanakan penambahbaikan sistem pendidikan dan laporan tersebut akan menunjukkan keberhasilan melibatkan peperiksaan dan proses pembelajaran anak-anak,” katanya kepada pemberita di sini hari ini.

Beliau yang juga Ahli Parlimen Nibong Tebal, ditemui selepas hadir hari bersama rakyat Nibong Tebal di Pusat Khidmat Ahli Parlimen Nibong Tebal, di sini.

PPPM yang dilancarkan pada 2013, bakal tamat pada 2025.

Fadhlina berkata demikian ketika diminta mengulas berhubung sama ada peperiksan UPSR dan PT3 akan dilaksanakan semula dalam masa terdekat, ekoran ramai ibu bapa menuntut agar ia dikembalikan dalam sistem pendidikan negara.

Mengulas lanjut, Fadhlina berkata setakat ini pendirian KPM ialah ingin memperkukuhkan Pentaksiran Berasaskan Sekolah (PBS) bagi penambahbaikan, kemajuan dan potensi pelajar berbanding peperiksaan, malah ia sebagai proses ansur maju kanak-kanak secara holistik yang ia tidak tumpu kepada satu aspek sahaja.

“Pendirian KPM sekarang nak kukuhkan PBS yang sedia ada melalui pengenalan ujian akhir akademik dan bukan macam UPSR atau PT3, yang tidak mahu terlalu fokus kepada peperiksaan. Jadi dalam hal ini, kena bagi sedikit ruang dan masa, kita akan lihat hasil pembentangan PPPM 2025,” katanya.

Sementara itu, beliau berkata KPM juga komited memastikan takwim sesi persekolahan yang dianjak kepada Mac sejak tahun lepas, akan dikembalikan semula kepada jadual asal iaitu Januari tidak lama lagi.

Bagaimanapun, Fadhlina berkata perkara berkenaan masih belum boleh dilaksanakan tahun hadapan, memandangkan perlu menyelesaikan pelbagai justifikasi mengikut Akta Pendidikan 1996.

“Kita akan balik ke Januari, jangan risau kerana saya tahu ramai ibu bapa tertunggu-tunggu dan meminta kementerian untuk kembalikan permulaan sesi persekolahan seperti biasa, cuma terdapat beberapa isu yang perlu diselesaikan terlebih dahulu.

“Sebagai contoh, jumlah hari bersekolah seperti yang termaktub dalam Akta Pendidikan 1996 hendaklah tidak kurang daripada 190 hari, selain itu, kita turut perlu mengambil kira takwim bagi sekolah-sekolah di negeri Kumpulan A dan B,” katanya.

Fadhlina berkata perubahan semula takwim persekolahan juga perlu mengambil jadual peperiksaan Sijil Pelajaran Malaysia (SPM), Sijil Tinggi Persekolahan Malaysia (STPM) dan Sijil Tinggi Agama Malaysia (STAM) serta faktor ekonomi setempat dan banjir pada hujung tahun.

“Kami bimbang akan berlaku kacau ganggu terhadap proses pendidikan anak-anak selain mengambil kira peperiksaan SPM, STPM dan STAM,” katanya.

Sebelum ini, sesi persekolahan berubah susulan penularan wabak COVID-19 yang melanda negara dan pelaksanaan Perintah Kawalan Pergerakan (PKP), yang menyebabkan takwim persekolahn bagi 2022/2023 bermula pada Mac 2022.

Takwim bagi sesi persekolahan 2023/2024 akan bermula pada 10 dan 11 Mac tahun hadapan mengikut negeri. —AlHijrah Online


Serangan ke atas lokasi Hamas di Semenanjung Gaza

SEMENANJUNG GAZA, 26 Mac – Tentera
rejim Israel dilapor melancarkan serangan ke beberapa lokasi kumpulan Hamas di
Semenanjung Gaza, kelmarin.

Berita BBC yang dipetik Sinar
Harian melaporkan Pasukan Pertahanan Israel (IDF) berkata, serangan yang
dilancarkan beberapa jam selepas bedilan roket Palestin mengenai sebuah rumah
di utara Tel Aviv, menyasarkan pejabat pemimpin Hamas dan pusat risikan tentera
kumpulan terbabit.

Kementerian Kesihatan Gaza
memaklumkan tujuh cedera dalam serangan terbabit.

Terdahulu, IDF menyalahkan
pergerakan Hamas yang menguasai Gaza susulan bedilan roket yang mengenai
komuniti Israel di Mihshmeret dan mencederakan tujuh orang.

“Israel tidak akan bertoleransi
terhadap serangan ini,” kata Perdana Menteri Benjamin Netanyahu ketika berada
di Washington bagi menyaksikan Presiden Amerika Syarikat Donald Trump
menandatangani deklarasi mengiktiraf Bukit Golan sebagai milik Israel.

Dalam pada itu, Presiden Trump
turut mengecam serangan Hamas dan menyokong sepenuhnya hak rejim Israel
mempertahankan diri.


3,223 JUALAN RAHMAH SELURUH NEGARA SEJAK JANUARI BABITKAN NILAI RM52 JUTA

SEREMBAN: Kementerian Perdagangan Dalam Negeri dan Kos Sara Hidup (KPDN) melaksanakan 3,223 Jualan Rahmah di seluruh negara membabitkan keseluruhan jualan bernilai RM52 juta sejak Januari hingga kini.

Timbalan Menterinya, Fuziah Salleh berkata ia melibatkan 118 Parlimen dengan jualan barangan lebih murah sehingga potongan 30 peratus berbanding harga pasaran sekali gus bertujuan membantu mengurangkan kos hidup rakyat.

“Di peringkat Kementerian, kami luluskan RM125,000 kepada setiap Dewan Undangan Negeri dengan keseluruhan RM100 juta yang boleh digunakan hingga hujung tahun untuk melaksanakan Jualan Rahmah.”

“Sebelum ini pun memang ada (Jualan Rahmah) yang ia merupakan inisiatif dengan kerjasama sesetengah pasar raya, tetapi dengan subsidi yang kami tawarkan, insya-Allah lebih giat lagi akan dilakukan…dengan ada pakej Rahmah, barang berharga RM70 dijual RM50 selain pelbagai diskaun,” katanya.

Beliau berkata demikian kepada pemberita selepas menghadiri program Jualan Rahmah peringkat Negeri Sembilan yang dirasmikan Menteri Besar Datuk Seri Aminuddin Harun di sini hari ini.

Pelaksanaan inisiatif berkenaan diadakan selama tiga hari mulai hari ini membabitkan 11 pasar raya terpilih selain pengunjung pada hari ini turut diberikan baucar e-dompet berjumlah RM20 untuk digunakan bagi membeli barangan.

Dalam pada itu, Fuziah berkata kebanyakan pengilang telah menyatakan kesediaan mereka untuk turut melaksanakan Jualan Rahmah yang akan diumumkan secara satu persatu dalam waktu terdekat.

“Ada pengilang sudah mula buat inisiatif ini…mereka ambil masa lama kerana perlu berbincang secara terperinci dengan peruncit terlebih dahulu memandangkan ia ada kesan dengan stok sedia ada…dijangka lebih banyak pengilang akan sertai kami laksanakan Jualan Rahmah,” katanya.

Mengenai stok minyak masak bersubsidi dalam negara, beliau berkata bekalannya mencukupi ketika ini dan KPDN sentiasa melaksanakan penguatkuasaan bagi mengelakkan berlaku perkara tidak diingini termasuk penyelewengan, ketirisan dan pencatutan.

“Kami keluarkan 60 juta paket minyak masak sebulan, itu kuota kami, jadi dari segi jumlah tidak kurang, tapi apabila berlaku ketirisan, ada keadaan orang ramai tak dapat beli minyak masak namun penguat kuasa sentiasa turun padang untuk pastikan keperluan dan harga dikawal,” katanya.

Sementara itu, Aminuddin berkata selain Jualan Rahmah, kerajaan negeri juga sebelum ini turut mengadakan kolaborasi bersama KPDN negeri bagi membantu usahawan tempatan dan menangani peningkatan harga barang termasuk penganjuran Program Jualan Keluarga Malaysia dan NS Fest.—AlHijrah Online


ARAB SAUDI KECAM TINDAKAN PROVOKATIF KOYAK AL-QURAN DI BELANDA

RIYADH: Kerajaan Arab Saudi mengutuk sekeras-kerasnya tindakan seorang pelampau di Belanda yang mengoyak senaskhah al-Quran sebelum memijaknya dalam satu kejadian berhampiran Parlimen Belanda, di The Hague.

Menurut kenyataan Kementerian Luar Arab Saudi di akaun Twitter pada Rabu, tindakan itu dianggap sebagai provokatif terhadap berjuta-juta umat Islam di seluruh dunia.

Perbuatan itu dilakukan oleh Edwin Wagensveld, pemimpin kumpulan pelampau Pegida Belanda pada Ahad lepas.

Provokasi di Belanda itu menyusul selepas tindakan membakar senaskhah al-Quran di luar Kedutaan Turki di Stockholm, ibu negara Sweden pada Sabtu oleh ekstremis anti-Islam Denmark, Rasmus Paludan.

“Pendirian kerajaan Arab Saudi dan Kementerian Luar tetap utuh dalam menyeru semua ke arah berdialog, bertoleransi sesama insan dan menolak unsur-unsur kebencian dan ekstremisme,” menurut kementerian itu.

Pada masa sama, Jabatan Tertinggi bagi Hal Ehwal Masjidil Haram dan Masjid Nabawi turut mengecam tindakan yang dilakukan oleh pelampau di negara itu.

Jabatan itu dalam kenyataannya pada Rabu turut menolak secara mutlak sebarang perkara dan cubaan yang memudaratkan kesucian Islam dan syariatnya.

“Tingkah laku seperti ini telah menyinggung perasaan umat Islam selain memburukkan konsep kebebasan dan nilai kemanusiaan. Dan kami mengutuk sekeras-kerasnya tindakan yang dilakukan secara sengaja terhadap al-Quran,” menurut jabatan itu.

Jabatan itu juga menegaskan betapa pentingnya nilai dialog, toleransi dan kewujudan bersama dan tindakan sebegini hanya akan meningkatkan keimanan umat Islam kepada Allah dan kitab suci al-Quran.

Sebelum ini, Malaysia mengutuk sekeras-kerasnya tindakan Islamofobia Rasmus Paludan yang membakar senaskhah al-Quran di Stockholm, Sweden.

Perdana Menteri Datuk Seri Anwar Ibrahim berkata Malaysia juga menggesa Kerajaan Sweden supaya mengambil tindakan segera ke atas pelaku perbuatan keji itu selain memastikan langkah drastik di masa depan untuk menangani peningkatan Islamofobia yang membimbangkan di negara itu.

Pada Selasa Pertubuhan Kerjasama Islam (OIC) menyuarakan kebimbangannya terhadap “manifestasi berterusan sikap tidak bertoleransi dan kebencian agama terhadap umat Islam di banyak tempat di dunia” dan menggesa kerajaan terbabit supaya mengambil langkah untuk menangani Islamofobia.–AlHijrah Online


PARLIMEN PERLU BERSIDANG SECEPAT MUNGKIN, IKUT SOP – AGONG

KUALA LUMPUR: Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini menzahirkan pandangan bahawa persidangan Parlimen perlu diadakan secepat mungkin dengan mengikut garis panduan dan prosedur operasi standard (SOP) COVID-19 yang ditetapkan oleh kerajaan dan Parlimen Malaysia.

Pandangan itu dizahirkan Al-Sultan Abdullah selepas berkenan menerima menghadap Yang Dipertua Dewan Negara, Tan Sri Dr Rais Yatim dan Yang Dipertua Dewan Rakyat, Datuk Azhar Azizan Harun pagi tadi serta lanjutan sesi Perbincangan Khas Raja-Raja Melayu yang telah berlangsung pada 16 Jun lalu.

Datuk Pengelola Bijaya Diraja, Datuk Ahmad Fadil Shamsuddin berkata pandangan Al-Sultan Abdullah itu bagi membolehkan Proklamasi Darurat dan Ordinan-ordinan Darurat yang telah dikeluarkan dapat dibentang di Parlimen seperti yang termaktub dalam Perkara 150 (3) Perlembagaan Persekutuan.

“Selain itu, Seri Paduka Baginda menzahirkan pandangan bahawa semua Jawatankuasa-Jawatankuasa Pilihan Parlimen ke-14 hendaklah meneruskan sesi-sesi mesyuaratnya untuk pelaksanaan mekanisme semak dan imbang bagi menjamin berlakunya tadbir urus yang telus, berintegriti dan bertanggungjawab khususnya menangani isu-isu dasar awam dan kemasyarakatan serta hal ehwal kewangan dan perbelanjaan negara.

“Ketika sesi menghadap, Seri Paduka Baginda menzahirkan penghargaan dan terima kasih atas komitmen dan kesediaan pihak Parlimen untuk mengadakan persidangan secepat mungkin.

“Perlu diperjelaskan juga di sini bahawa pandangan dan seruan yang dinyatakan ini adalah pendirian Seri Paduka Baginda dan Dulu-Duli Yang Maha Mulia Raja-Raja Melayu yang bertindak sebagai Raja Berperlembagaan berlandaskan prinsip keluhuran Perlembagaan Persekutuan dan kedaulatan undang-undangnya,” katanya dalam kenyataan hari ini.

Tambah Ahmad Fadil, Al-Sultan Abdullah turut mengambil kesempatan menyeru rakyat untuk bersama mendoakan supaya negara sentiasa berada di bawah lindungan Allah SWT, dijauhi daripada sebarang musibah dan wabak COVID-19 dapat dibendung serta diakhiri dengan segera. — AlHijrah Online


HINA ISLAM: JANGAN AMBIL TINDAKAN SENDIRI

KUALA LUMPUR: Undang-undang di Malaysia adalah mencukupi untuk digunakan bagi menghukum individu yang menghina kesucian agama Islam.

Menteri di Jabatan Perdana Menteri (Hal Ehwal Agama) Datuk Idris Ahmad berkata sehubungan itu, orang ramai diminta tidak mengambil tindakan sendiri tanpa mengikut lunas undang-undang sedia ada jika kesucian agama Islam dihina oleh pihak tertentu.

“Saya tidak mahu orang awam membuat tindakan mereka sendiri jika mengetahui ada pihak melakukan penghinaan terhadap kesucian agama Islam. Pihak berkuasa di negara ini seperti Polis Diraja Malaysia (PDRM), Jabatan Kemajuan Islam Malaysia (JAKIM), Kementerian Dalam Negeri (KDN) dan semua agensi penguat kuasa amat cekap dalam melakukan tugas mereka.

“Saya berterima kasih kepada mereka atas tindakan pantas terhadap isu penghinaan terhadap agama Islam yang banyak berlaku kebelakangan ini,” katanya semasa sidang media selepas pelancaran Seminar Lelaki Qawwam peringkat kebangsaan 2022 di Masjid Wilayah Persekutuan Kuala Lumpur di sini hari ini.

Idris berkata punca individu terlibat menghina agama Islam adalah disebabkan oleh banyak faktor terutamanya masalah mental si pelaku.

“Secara normalnya jika seseorang yang waras sama ada dari kalangan orang Islam atau sebagainya mereka tidak akan sewenangnya cuba untuk mengaibkan agama secara rela,” katanya.

Menurut Idris pihaknya juga sentiasa berusaha membuat penyelesaian jangka panjang tentang isu itu dengan dua kaedah.

“Pertama kita cuba untuk memberikan pendidikan seperti usaha dakwah, turun ke lapangan, menganjurkan majlis kefahaman agama seperti hari ini dan sebagainya kepada orang awam.

“Keduanya ialah sistem hukuman itu sendiri yang mana pesalah perlu dihukum mengikut undang-undang sedia ada,” katanya.

Seminar Lelaki Qawwam adalah usaha memperkasa peranan lelaki khususnya lelaki muslim, sebagai pemimpin, pelindung serta pembela keluarga dan masyarakat.

Sebelum ini, hangat diperkatakan tentang beberapa individu yang menghina agama Islam dan reaksi orang ramai.

Terbaharu sebuah kelab komedi yang menjadi lokasi seorang wanita menanggalkan baju kurung dan tudung ketika membuat persembahan komediri dan premis berkenaan juga disimbah cat oleh dua lelaki. – AlHijrah Online


KWSP UMUM KADAR DIVIDEN KONVENSIONAL 6.10 PERATUS, SYARIAH 5.65 PERATUS

KUALA LUMPUR: Kumpulan Wang Simpanan Pekerja (KWSP) mengumumkan kadar dividen 2021 sebanyak 6.10 peratus bagi Simpanan Konvensional dan 5.65 peratus untuk Simpanan Syariah.

Jumlah pengagihan terkumpul bagi 2021 adalah RM56.72 bilion, iaitu RM50.45 bilion untuk Simpanan Konvensional dan RM6.27 bilion lagi untuk Simpanan Syariah.

Kadar dividen bagi tahun ini lebih tinggi berbanding 2020, yang mana dividen bagi Simpanan Konvensional sebanyak 5.20 peratus dan 4.90 peratus untuk Simpanan Syariah.

Ketua Pegawai Eksekutifnya Datuk Seri Amir Hamzah Azizan berkata, dividen tinggi pada 2021 itu adalah sebahagian daripada portfolio kukuh dan yang dipelbagaikan oleh dana pencen tersebut di peringkat global.

“Pengeluaran berkaitan pandemik sebanyak RM101 billon sejak tahun 2020 telah menyebabkan 48 peratus ahli KWSP mempunyai amaun kurang daripada RM10,000 dalam akaun mereka.

“Kami berharap dividen ini dan prestasi kukuh berterusan kami akan membantu kami memulakan proses membina semula simpanan persaraan ahli-ahli kami, seiring dengan pemulihan ekonomi,” katanya pada taklimat media mengenai prestasi kewangan 2021 KWSP, di sini, hari ini.

Menurutnya, kebimbangan utama terhadap pengeluaran itu adalah impaknya kepada kecukupan persaraan ahli.

Bagaimanapun, katanya, meskipun cabaran menguruskan kecairan dalam menghadapi aliran keluar simpanan ini, KWSP mempunyai keupayaan untuk bertindak balas pantas dengan impak yang minimum kepada pasaran kewangan.

Bagi  2021, Amir Hamzah berkata KWSP telah mengimbangi semula dan menguruskan portfolio pelaburannya dengan membeli saham yang kukuh asasnya pada harga menarik serta memanfaatkan pelaburannya di luar negara yang menyumbang 56 peratus kepada keseluruhan pulangannya.

Setakat 31 Dis, 2021, beliau berkata KWSP merekodkan peningkatan 6.0 peratus dalam pendapatan pelaburan kasar kepada RM67.06 bilion daripada RM63.45 bilion pada 2020, dipacu daripada pemulihan pasaran ekuiti dan kebanyakan kelas aset di tengah-tengah lantunan semula ekonomi global.

“Bagi 2021,KWSP merekodkan caruman bersih yang negatif buat pertama kalinya (caruman selepas pengeluaran) dalam tempoh 20 tahun sebanyak RM58.2 bilion, tetapi masih kekal berhemat dalam strategi pelaburan jangka panjangnya di samping menyesuaikan diri dengan cabaran untuk memastikan pulangan mampan bagi tempoh jangka panjang.

“KWSP merekodkan pendapatan pelaburan kasar sebanyak RM67.06 bilion, dengan RM6.91 bilion diperuntukkan kepada Simpanan Shariah,” katanya.

Amir Hamzah berkata prestasi itu disumbang daripada usaha pendekatan kepelbagaian KWSP mengikut panduan daripada Peruntukan Aset Strategik (SAA), yang menjadikan dana pencen itu mampu bertahan daripada kejutan kewangan dan terus stabil dalam situasi yang belum pernah berlaku.

“Mengikut kelas aset, instrumen Pendapatan Tetap membentuk 45 peratus daripada pelaburan, manakala Ekuiti terdiri daripada 44 peratus. Hartanah dan Infrastruktur serta instrumen Pasaran Wang masing-masing membentuk 6.0 dan 5.0 peratus daripada aset KWSP,” katanya.

Pengkreditan dividen bagi  Simpanan Konvensional dan juga Simpanan Shariah dijangka selesai pada 6 Mac, 2022 dan ahli-ahli boleh memeriksa akaun mereka menerusi  i-Akaun atau mendapatkan penyata mereka daripada kioks KWSP di seluruh negara.–AlHijrah Online


‘RUNNER’ DITANGKAP, SINDIKET PENGEDARAN DADAH AH SOON TUMPAS

JOHOR BAHRU: Sindiket pengedaran dadah Ah Soon berjaya ditumpaskan dengan penangkapan seorang ‘runner’ berusia 39 tahun dalam tiga serbuan yang dibuat polis di Bandar Seri Alam, Johor Bahru pada 26 dan 27 November lalu.

Dalam serbuan tersebut, pelbagai jenis dadah bernilai kira-kira RM737,000 dirampas.

Ketua Polis Johor, Datuk Ayob Khan Mydin Pitchay berkata sindiket ini beroperasi sejak enam bulan lalu dalam tempoh Perintah Kawalan Pergerakan (PKP).

Menurutnya, bekalan dadah yang diperoleh dari utara tanah air itu untuk dipasarkan di Johor Bahru, dengan menggunakan khidmat penghantaran dadah terus kepada pelanggan.

“Penghantaran tidak menggunakan atas talian, jadi yang kita berjaya tangkap adalah ‘runner’ mereka.

“Siasatan masih diteruskan untuk mendapatkan maklumat lanjut, mungkin ada saki baki dadah yang dirampas dan saya yakin ini melibatkan ramai individu dalam sindiket ini,” kata beliau semasa sidang media di Ibu Pejabat Polis Kontinjen (IPK) Johor.

Antara dadah yang dirampas adalah 2.7 kilogram syabu, 12,000 pil ecstasy, 23,000 pil erimin 5, dan 530 gram ketamin.

Turut dirampas dua kenderaan, gelang perak dan wang tunai berjumlah RM1,700.

Jelas Ayob Khan, hasil saringan air kencing suspek atau ‘runner’ tersebut menunjukkan keputusan negatif tetapi terdapat rekod jenayah lampau dibawah Seksyen 373 Kanun Keseksaan.

Suspek direman selama 7 hari hingga 4 Disember, dibawah Seksyen 39B Akta Dadah Berbahayaa 1952.–AlHijrah Online


GIGIT MURID, BERI RUANG PIHAK BERKUASA JALANKAN SIASATAN – FADHLINA

KUALA LUMPUR: Menteri Pendidikan Fadhlina Sidek meminta semua pihak supaya memberi ruang kepada pihak berkuasa dan Jabatan Pendidikan Negeri (JPN) untuk menyiasat berhubung kes seorang guru lelaki yang didakwa menggigit bibir muridnya, di sebuah sekolah di pantai timur yang tular semalam.

Fadhlina berkata segala siasatan mesti mengikut saluran serta proses yang betul iaitu mempunyai aduan, siasatan serta ketelusan dan pihak kementerian sedang menanti keputusan siasatan sebelum mengambil sebarang tindakan lanjut.

“Status (kedudukan) guru berkenaan akan diserahkan kepada JPN sama ada akan dibawa ke peringkat lebih jauh.

“Saya hendak memberi jaminan bahawa apa sahaja aduan berkaitan keganasan, buli atau apa sahaja tindakan fizikal, kita akan siasat. Tidak ada kompromi. Hormat proses (siasatan) itu,” katanya.

Beliau berkata demikian kepada pemberita selepas menyempurnakan majlis anugerah Digital Utilisation and Technology Awards (DUTA) 2002, di Auditorium Bahagian Sumber dan Teknologi Pendidikan, di sini hari ini.

Semalam, tular di media sosial seorang ibu mendakwa anak lelakinya berusia enam tahun digigit oleh seorang guru di bahagian bibirnya mengakibatkan kanak-kanak itu trauma untuk ke sekolah.

Dakwa wanita berkenaan, kejadian itu bukan sahaja melibatkan anak lelakinya, tetapi beberapa murid lain turut menjadi mangsa dengan digigit di bahagian mulut, tangan, hidung dan telinga. — AlHijrah Online


3 MAUT, 11 CEDERA BANGUNAN RUNTUH DI IBU NEGARA IRAN

TEHRAN: Sekurang-kurangnya tiga orang maut manakala 11 lagi cedera pada Ahad apabila beberapa bangunan sedang dalam pembinaan runtuh di ibu negara Iran Tehran, lapor media tempatan.

Insiden itu berlaku pada sebelah pagi ketika kakitangan Majlis Perbandaran Tehran, disokong oleh pasukan polis wilayah sedang menyelia kemusnahan sebuah bangunan “tidak selamat” di Daerah 19, Xinhua memetik laporan Agensi Berita Pelajar Iran (ISNA).

Kejatuhan bangunan itu mengakibatkan lima bangunan bersebelahan yang tidak mematuhi syarat keselamatan runtuh, menyebabkan empat pegawai polis dan dua kakitangan majlis perbandaran tertimbus di bawah runtuhan, kata ISNA, memetik kenyataan Pusat Maklumat Polis Tehran.

Pasukan penyelamat berusaha untuk mengeluarkan mangsa dari runtuhan menurut kenyataan itu, sambil menambah empat orang berjaya diselamatkan setakat ini.

Dalam kenyataan berasingan, jurucakap Jabatan Bomba Tehran, Jalal Maleki berkata kejadian itu dilaporkan pada 12.24 tengah hari waktu tempatan (0854 GMT) dan pasukan penyelamat, disokong oleh kren dan peralatan pembersihan segera dihantar ke tempat kejadian.

Beliau menyatakan satu daripada bangunan runtuh sepenuhnya manakala yang lain runtuh sebahagiannya sambil menambah tidak ada pekerja di dalamnya.

Sementara itu, Ketua Pusat Penerangan Polis Tehran, Babak Namakshenas, mengesahkan dua daripada mangsa adalah pegawai polis.–AlHijrah Online


WAN JI DIPENJARA SEMBILAN BULAN BERMULA HARI INI KERANA MENGHASUT

PUTRAJAYA: Mahkamah Rayuan di sini memerintahkan penceramah bebas Wan Ji Wan Hussin menjalani hukuman penjara sembilan bulan bermula hari ini selepas menolak rayuannya terhadap sabitan dan hukuman kerana menerbitkan perkataan yang menghasut dan menghina terhadap Sultan Selangor, kira-kira 11 tahun lepas.

Panel tiga hakim yang diketuai Datuk Hadhariah Syed Ismail sebulat suara mengembalikan semula keputusan Mahkamah Sesyen Shah Alam pada 9 April 2018 yang menjatuhkan hukuman penjara sembilan bulan ke atas Wan Ji.

Hakim Hadhariah turut mengetepikan keputusan Mahkamah Tinggi Shah Alam pada Julai 2019 yang menjatuhkan hukuman penjara setahun terhadap Wan Ji, 41.

Semasa menyampaikan keputusan, Hakim Hadhariah berkata rayuan Wan Ji tidak mempunyai merit kerana terdapat banyak keterangan yang menunjukkan perayu (Wan Ji) adalah pemilik laman Facebook itu.

“Berkenaan isu hukuman pula, hakim mahkamah tinggi tiada sebab untuk menambah hukuman. Hukuman itu (penjara sembilan bulan) sepatutnya dikekalkan.

“Oleh itu, mahkamah mengetepikan hukuman penjara setahun yang dijatuhkan Mahkamah Tinggi Shah Alam terhadap Wan Ji dan mengembalikan keputusan Mahkamah Sesyen Shah Alam,” katanya yang bersidang bersama Hakim Datuk Azman Abdullah dan Hakim Datuk Azmi Ariffin.

Hakim Hadhariah berkata tiada sebarang kesalahan dalam Akta Hasutan 1948 seperti yang didakwa oleh Wan Ji dalam rayuannya.

“Kebebasan bersuara tidak bermaksud kita boleh bercakap sesuka hati, perkataan yang dikatakan dalam Facebook milik perayu memang tidak sesuai. Kalaulah kita ini genius sekalipun dalam bab-bab agama, jangan kita memperlekeh orang lain.

“Kalau (hendak) beri nasihat agama cakaplah dengan perkataan yang baik-baik. Jangan guna perkataan yang tidak sesuai terutama terhadap Sultan Selangor kerana sekarang ada 3R (agama, raja, perkauman). Hati-hati dengan perkata sensitif ini,” katanya.

Hakim Hadhariah berkata kebebasan bersuara bukanlah hak mutlak untuk seseorang bercakap dengan sesuka hati dan masih ada batas yang perlu dijaga.

“Jangan menyinggung perasaan orang, amalkan sikap tunduk. Lagi pandai, lagi genius, lagi tunduk. Jangan memperkecilkan orang,” nasihat hakim itu.

Pada prosiding hari ini, pendakwaan dikendalikan Timbalan Pendakwa Raya How May Ling manakala peguam Muhammad Faiz Fadzil mewakili Wan Ji.

Wan Ji merayu terhadap hukuman penjara setahun yang dikenakan oleh Mahkamah Tinggi Shah Alam pada Julai 2019 selepas membenarkan rayuan silang pendakwaan untuk menambah hukuman penjara sembilan bulan yang dijatuhkan Mahkamah Sesyen Shah Alam pada 9 April 2018.

Pada 9 April 2018, Wan Ji didapati bersalah atas dakwaan menerbitkan perkataan yang menghina Sultan Selangor Sultan Sharafuddin Idris Shah termasuk membabitkan isu agama dalam Facebook dengan nama wanji.attaaduddi di Pejabat Perumahan Setiausaha Kerajaan Negeri Selangor, Tingkat 5, Bangunan Sultan Salahuddin Abdul Aziz Shah, Seksyen 5, di sini pada 10 pagi, 5 Nov 2012.

Pertuduhan mengikut Seksyen 4(1)(c) Akta Hasutan 1948 yang memperuntukkan hukuman denda maksimum RM5,000 atau penjara tidak lebih tiga tahun atau kedua-duanya bagi kesalahan pertama, bagi kesalahan kedua dan seterusnya, dia boleh dikenakan hukuman penjara maksimum lima tahun.–AlHijrah Online


RM90.9 JUTA MASUK DALAM AKAUN PERIBADI NAJIB PADA 2012 – PEGAWAI BANK

KUALA LUMPUR: Mahkamah Tinggi di sini hari ini diberitahu bahawa wang berjumlah RM90.9 juta dimasukkan ke dalam akaun peribadi AmIslamic Bank Datuk Seri Najib Tun Razak menerusi dua transaksi pada  2012.

Pengurus Cawangan Ambank (M) Berhad Jalan Raja Chulan R. Uma Devi, 43, berkata berdasarkan penyata akaun berakhir nombor 694, kemasukan wang RM15,149,963.64 ke dalam akaun bekas perdana menteri itu adalah pada 31 Okt, dan RM75,749,963.64 pada 20 Nov 2012.

Beliau berkata demikian ketika membacakan pernyataan saksinya semasa pemeriksaan utama oleh Timbalan Pendakwa Raya (TPR) Najwa Bistamam pada perbicaraan kes rasuah dan pengubahan wang haram dihadapi Najib membabitkan dana RM2.3 bilion milik 1Malaysia Development Berhad (1MDB).

Dalam penyataan pembukaan pada 2019, Timbalan Pendakwa Raya Kanan Datuk Seri Gopal Sri Ram berkata Najib yang bertindak melalui ahli perniagaan dalam buruan Low Taek Jho atau Jho Low telah menyebabkan 1MDB terbabit dalam dua transaksi, dengan tertuduh memperoleh sejumlah RM90,899,927.28.

Transaksi itu adalah berkaitan pertuduhan kedua yang dihadapi oleh Najib, membabitkan pengambilalihan aset dengan nilai yang diragui oleh 1MDB.

Sementara itu Uma Devi berkata pada Nov dan Dis 2011, Najib telah mengeluarkan cek berjumlah RM2,494,000 kepada beberapa pihak.

“Pihak itu ialah Semarak Konsortium Satu Sdn Bhd (RM494,900), Yayasan Rahah (RM1 juta), ORB Solutions Sdn Bhd (RM450,000), Mashi Publication Sdn Bhd (RM30,000) dan Transformasi Kreatif (RM520,000),” kata saksi pendakwaan ke-37 itu.

Najib, 69, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung.–AlHijrah Online


BENTUK HUKUMAN PELAJAR JUAL PERANTISISWA BELUM DIBINCANG

KUALA LUMPUR: Kerajaan belum membincangkan sebarang bentuk tindakan termasuk sama ada menyenaraihitamkan pelajar yang didapati menjual PerantiSiswa Keluarga Malaysia, kata Perdana Menteri Datuk Seri Ismail Sabri Yaakob.

“Setakat ini, kita tidak membincangkan lagi dengan Kementerian Pengajian Tinggi (KPT) dan Kementerian Komunikasi dan Multimedia (K-KOMM). Perkara itu mereka akan tengok kembali,” kata beliau kepada pemberita selepas majlis perasmian Kompleks Media City yang dikenali sebagai Angkasapuri Kota Media di sini.

Namun begitu, Perdana Menteri menyeru pelajar yang menerima bantuan kemudahan itu agar tidak menjualnya demi mencapai hasrat kerajaan membantu pelajar golongan B40.

“Jadi janganlah mencari keuntungan jangka pendek dengan menjual (PerantiSiswa) kerana jangka panjang lebih penting bagi mereka untuk menggunakan PerantiSiswa demi meningkatkan mutu pembelajaran demi masa depan mereka,” kata beliau.

PerantiSiswa diberikan kepada pelajar institut pengajian tinggi dari keluarga B40 dalam usaha memudahkan proses pembelajaran pada era digital kini. Tablet Galaxy Tab A8 diberikan bersama papan kekunci dan juga stylus kepada mereka yang menerimanya.

Ketika pengenalan inisiatif PerantiSiswa sebelum ini, kerajaan menyatakan para pelajar perlu memulangkan kembali tablet yang diterima pada penghujung pembelajaran mereka.

Namun, kerajaan mengubah keputusan tersebut dan memilih memberi terus tablet PerantiSiswa kepada para pelajar.

Semalam Menteri Komunikasi dan Multimedia (MenKOMM) Tan Sri Annuar Musa berkata sebanyak 14 kes penjualan semula PerantiSiswa telah dikesan di seluruh negara, serta penelitian berhubung isu itu juga sedang dijalankan oleh pihak Kementerian Perdagangan Dalam Negeri dan Hal Ehwal Pengguna (KPDNHEP). – AlHijrah Online


OPERASI LAPANGAN TERBANG ANTARABANGSA ALEPPO, SYRIA TERJEJAS DISERANG ISRAEL

DUBAI: Perkhidmatan di Lapangan Terbang Antarabangsa Aleppo di utara Syria terjejas ekoran serangan udara oleh Israel, lapor Sptunik memetik kenyataan Kementerian Pertahanan Syria pada Isnin.

“Pada kira-kira 4.30 pagi (0130 GMT), Israel melakukan pencerobohan udara dari Laut Mediterranean di barat Latakia terhadap Lapangan Terbang Antarabangsa Aleppo, menyebabkan kerosakan di landasan serta menjejaskan operasi lapangan terbang,” kata kementerian itu dalam satu kenyataan yang dipetik oleh stesen penyiar Al Ekhbariya.–AlHijrah Online


TIADA JANGKAAN CUACA BURUK LUAR BIASA HUJUNG BULAN INI – METMALAYSIA

KUALA LUMPUR: Jabatan Meteorologi Malaysia (MetMalaysia) tidak menjangkakan akan berlaku cuaca buruk luar biasa pada penghujung bulan ini seperti yang tular dalam rakaman video di pelbagai platform media sosial serta aplikasi WhatsApp.

Ketua Pengarah MetMalaysia Muhammad Helmi Abdullah dalam kenyataan hari ini berkata melalui pemantauan terkini, keadaan cuaca di Malaysia sedang dipengaruhi penumpuan angin di Semenanjung, utara Sarawak dan barat Sabah sehingga penghujung Oktober yang berpotensi menyebabkan keadaan cuaca lembap di kebanyakan negeri.

Beliau berkata pada masa sama, satu sistem tekanan rendah terbentuk di barat Filipina dan dijangka bergerak ke arah barat dan barat laut menjauhi rantau negara yang akan memberi sedikit kesan terhadap keadaan laut.

Katanya amaran angin kencang dan laut bergelora kategori pertama dikeluarkan hari ini dengan kelajuan angin antara 40 hingga 50 kilometer sejam dan ketinggian ombak mencapai 3.5 meter dijangka boleh berlaku di kawasan perairan Condore, Reef North dan Layang-Layang dalam tempoh 27 hingga 30 Okt.

Muhammad Helmi berkata MetMalaysia akan terus memantau dan memaklumkan perubahan cuaca signifikan dari semasa ke semasa.

Justeru, orang ramai diingatkan supaya mendapatkan maklumat sahih berkenaan ramalan dan amaran cuaca, melalui laman web rasmi dan laman media sosial rasmi MetMalaysia atau melalui talian hotline 1-300-22-1638 dan aplikasi myCuaca.-AlHijrah Online


POLIS PUKUL PESALAH JALAN RAYA DITUKARKAN SERTA-MERTA

GEORGE TOWN: Pegawai dan anggota Bahagian Siasatan dan Penguatkuasaan Trafik (BSPT) Ibu Pejabat Polis Daerah Seberang Perai Tengah yang terlibat kejadian mengasari pesalah jalan raya telah ditukarkan ke bahagian pentadbiran dengan serta-merta.

Ketua Polis Pulau Pinang Datuk Mohd Shuhaily Mohd Zain berkata, kejadian yang dirakam dengan kamera papan pemuka (dashcam) itu dipercayai berlaku kira-kira jam 1.15 pagi 8 Mei lalu di Bukit Mertajam dan telah dimuat naik menerusi akaun Facebook Penang My Hometown.

Katanya, pihaknya sendiri telah membuat satu laporan polis bagi menjalankan siasatan lanjut.

“Pihak polis akan mengenal pasti serta mendapatkan keterangan daripada pemilik akaun Facebook tersebut untuk siasatan lanjut.

“Selain itu, kita juga sedang mengesan mangsa yang terlibat untuk tampil membuat laporan polis berkaitan insiden tersebut sementara kertas siasatan bagi kedua-dua kes itu telah dibuka bagi siasatan lebih terperinci,” katanya.

Jelas Mohd Shuhaily, kesemua anggota trafik terlibat telah dilucut sementara daripada tugas hakiki sehingga siasatan selesai.

“Polis tidak akan berkompromi dengan pegawai polis melakukan salah laku yang bertentangan dengan undang-undang dan prosedur operasi standard yang ditetapkan,” katanya.

Terdahulu tular video memaparkan beberapa anggota polis trafik yang mengasari pesalah jalan raya di sebuah sekatan jalan raya di kawasan Bukit Mertajam.—AlHijrah Online


POLIS TAHAN TUJUH REMAJA TERLIBAT KES PUKUL

JOHOR BAHRU: Polis menahan tujuh remaja termasuk seorang remaja warga asing berusia 14 hingga 17 tahun dipercayai terlibat kes pukul pelajar sekolah di Taman Bistari Indah, di sini.

Ketua Polis Daerah Johor Bahru Selatan, ACP Raub Selamat berkata tujuh remaja yang masih bersekolah itu, ditahan bermula 5.30 petang hingga 9.34 malam tadi di enam lokasi berbeza di daerah ini.

Beliau berkata terdahulu, pihaknya telah menerima laporan daripada seorang remaja berusia 15 tahun  dipercayai mangsa pukul kira-kira 4.09 petang, hari yang sama.

“Pengadu dipercayai dipukul, ditendang, dipijak, disepak dan ditumbuk oleh suspek sehingga mengakibatkan kecederaan dan lebam di bahagian lengan kiri dan kanan, bengkak di bahagian peha kanan dan mengalami kesakitan di keseluruhan tubuh badan.

“Hasil siasatan kejadian berlaku pada 3 petang (9 Ogos) dan dipercayai punca kejadian adalah rasa tidak puas hati oleh suspek utama yang berusia 15 tahun, setelah mangsa berkawan dengan kekasihnya,” katanya dalam kenyataan, hari ini.

Raub berkata hasil serbuan pihaknya turut merampas sehelai jersi berwarna biru, tiga helai t-shirt lengan panjang biru gelap, sehelai t-shirt lengan pendek warna hitam dan telefon bimbit.

“Enam suspek bersekolah di sekolah yang sama kecuali suspek utama dan mereka ini akan dibawa ke Mahkamah Majistret Johor Bahru untuk ditahan reman di bawah Seksyen 117 Kanun Prosedur Jenayah.

“Kes disiasat di bawah Seksyen 147 Kanun Keseksaan dan jika sabit kesalahan boleh dihukum penjara sehingga dua tahun atau denda atau dengan kedua-duanya,” katanya.

Semalam, tular video berdurasi 59 saat di Facebook menunjukkan seorang remaja lelaki dipukul oleh seorang remaja dan terdapat juga beberapa remaja lelaki lain di sekitarnya. –AlHijrah Online


PASCA PRU-15: ISTANA NEGARA JADI TUMPUAN, PERBINCANGAN KHAS RAJA-RAJA MELAYU BERMULA

KUALA LUMPUR: Istana Negara, di sini, sekali lagi menjadi tumpuan apabila Perbincangan Khas Raja-Raja Melayu dijadual berlangsung berhubung pembentukan kerajaan Persekutuan selepas Pilihan Raya Umum ke-15 (PRU-15) berakhir dengan Parlimen tergantung, Sabtu lepas.

Perbincangan dijadual bermula 11 pagi antara lain bertujuan mendapatkan pandangan Duli-duli Yang Maha Mulia Raja-Raja Melayu bagi membantu Yang di-Pertuan Agong Al-Sultan Abdullah Ri’ayatuddin Al-Mustafa Billah Shah membuat keputusan berhubung pembentukan kerajaan baharu.

Tinjauan Bernama mendapati konvoi kenderaan dari istana negeri mula memasuki perkarangan Istana Negara melalui Pintu 1 seawal 9.40 pagi ini.

Antara yang telah berangkat tiba setakat ini ialah Sultan Johor Sultan Ibrahim Sultan Iskandar; Pemangku Raja Pahang Tengku Hassanal Ibrahim Alam Shah Al-Sultan Abdullah dan Raja Muda Perlis Tuanku Syed Faizuddin Putra Jamalullail.

Keputusan PRU-15 Sabtu lepas menyaksikan Parlimen tergantung apabila tiada mana-mana gabungan parti politik berjaya mendapat majoriti mudah untuk membentuk kerajaan.

Pada PRU itu, Pakatan Harapan memperoleh 82 kerusi, Perikatan Nasional (73), Barisan Nasional (30), Gabungan Parti Sarawak (23), Gabungan Rakyat Sabah (enam), Warisan (tiga), Bebas (dua) dan Parti Bangsa Malaysia serta Parti Kesejahteraan Demokratik Masyarakat masing-masing satu.

Sementara itu, hari ini juga berlangsung proses penamaan calon bagi pilihan raya kerusi Parlimen Padang Serai di Kedah dan Dewan Undangan Negeri Tioman di Pahang yang  diadakan serentak susulan kematian calon di kedua-dua kerusi berkenaan sebelum hari pengundian PRU-15.–AlHijrah Online


PERIKATAN NASIONAL MENANG KERUSI PARLIMEN PADANG SERAI

KULIM: Calon Perikatan Nasional (PN) Datuk Azman Nasrudin memenangi kerusi Parlimen Padang Serai yang ditandinginya dalam Pilihan Raya Umum ke-15 (PRU15) kawasan itu yang berlangsung hari ini.

Keputusan pilihan raya itu diumumkan Pegawai Pengurus Pilihan Raya Parlimen Padang Serai Datuk Abdul Bari Abdullah kira-kira pukul 10.55 malam di pusat penjumlahan rasmi undi di Dewan Kompleks Sukan Kulim Hi-Tech di sini.

Azman yang juga Ahli Dewan Undangan Negeri (DUN) Lunas memperoleh 51,637 undi menewaskan lima calon lain dengan majoriti 16,260 undi.

Calon PH Dr Mohamad Sofee Razak memperoleh jumlah undi kedua tertinggi iaitu 35,377 diikuti calon Barisan Nasional (BN) Datuk C Sivaraj (2,983 undi), calon Bebas Sreanandha Rao (846 undi), calon Pejuang Hamzah Abd Rahman (424 undi) dan calon Warisan Mohd Bakhri Hashim (149 undi).

Sivaraj dan Mohd Bakhri sebelum ini mengumumkan menarik diri daripada pilihan raya itu bagi memberi laluan dan menyokong calon PH Mohamad Sofee, namun berdasarkan peraturan pilihan raya nama mereka kekal pada kertas undi kerana pencalonan mereka telah disahkan.

Turut hadir menyaksikan kemenangan calon PN itu beberapa pimpinan PN termasuk Pengerusi PN Kedah yang juga Menteri Besar Kedah Datuk Seri Muhammad Sanusi Md Nor serta Ahli Parlimen Arau Datuk Seri Dr Shahidan Kassim.

Sementara itu, SPR turut mengumumkan peratusan keluar mengundi selepas semua 46 pusat pengundian ditutup 6 petang tadi adalah 68.95 peratus.

Kemenangan PN di Padang Serai itu menyaksikan gabungan itu menambah bilangan kerusi Parlimen yang dimenangi pada PRU 19 Nov lepas kepada 74 kerusi di seluruh negara dan mengukuhkan kedudukannya  di Kedah dengan memiliki 14 daripada 15 kerusi Parlimen di negeri ini.

PH pula kekal 82 kerusi, BN (30), Gabungan Parti Sarawak (23), Gabungan Rakyat Sabah (enam), Warisan (tiga), Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM) masing-masing menang satu kerusi.

Suruhanjaya Pilihan Raya (SPR) sebelum ini menetapkan hari pengundian PRU15 bagi Parlimen Padang Serai yang sepatutnya berlangsung pada 19 Nov lepas ditangguhkan dan dilaksanakan pada hari ini berikutan  seorang calon telah disahkan iaitu M Karupaiya, 69, meninggal dunia dipercayai akibat serangan jantung dan komplikasi kesihatan pada 16 Nov lepas.

Pada PRU14, Karupaiya yang mewakili PH menang kerusi Parlimen itu dengan majoriti 8,813 undi menewaskan calon PAS Muhamad Sobri Osman dan calon BN Datuk Dr Leong Yong Kong. — AlHijrah Online


WANITA KEMATIAN SUAMI DIBENAR BEKERJA DARI RUMAH – ISMAIL SABRI

KUALA LUMPUR: Kerajaan terus memperkasakan wanita Malaysia dengan mengumumkan inisiatif antaranya wanita yang kematian suami dibenarkan Bekerja Dari Rumah (BDR) dalam tempoh bersesuaian.

Perdana Menteri Datuk Seri Ismail Sabri Yaakob berkata, ketua jabatan dan pengurusan tertinggi semua organisasi diwajibkan membenarkan wanita yang kematian suami untuk BDR bagi membolehkan urusan keluarga serta peninggalan suami diselesaikan.

Inisiatif itu juga sebagai tanda memahami kesedihan dan bebanan yang ditanggung oleh wanita yang kematian suami.

Selain itu, Ismail Sabri memaklumkan cadangan mewajibkan pelantikan sekurang-kurangnya seorang pengarah wanita bagi semua syarikat senaraian awam bermodal besar dijangka berkuat kuasa 1 September ini manakala bagi syarikat tersenarai lain pelaksanaannya dijangka pada 1 Jun tahun depan.

“Bagi menghargai dan mengiktiraf peranan serta sumbangan wanita, sambutan Hari Wanita wajib dilaksanakan pada 8 Mac setiap tahun di semua peringkat sama ada Persekutuan atau negeri,” katanya dalam ucapan sempena majlis sambutan Hari Wanita 2022 di Pusat Konvensyen Kuala Lumpur di sini, malam tadi.

Dalam perkembangan yang sama, Ismail Sabri berkata kerajaan akan memperkasakan Institusi Hakam di bawah Mahkamah Syariah bagi membantu wanita yang perlu menghadapi proses perceraian panjang.

“Hakam satu kaedah yang diperkenal Jabatan Kehakiman Syariah Malaysia bagi mengatasi masalah kes-kes perbicaraan berkaitan perceraian yang mengambil masa sehingga memudaratkan pasangan yang ingin bercerai,” katanya.

Selain itu kerajaan juga akan menubuhkan Majlis Wanita Negara dan mewujudkan Rang Undang-Undang Anti Gangguan Seksual (RUU AGS).

Tambahnya kerajaan melalui Jabatan Kehakiman Syariah Malaysia akan turut memperkenalkan Akta Pembiayaan Kewangan iaitu pihak bank boleh membekukan akaun bank suami atas arahan mahkamah.

Beliau berkata, pihak bank dibenarkan membuat bayaran daripada akaun suami yang sudah dibekukan itu kepada isteri sekiranya isteri ada membuat tuntutan yang membabitkan wang Ringgit di mahkamah dan kaedah ini dikenali sebagai Hiwalah.–AlHijrah Online


Luaskan skop boikot jika Melayu benar-benar serius

MUTAKHIR ini, terdapat
pelbagai mesej di aplikasi whatsapp
atau media sosial yang menyeru orang Melayu untuk memboikot sesetengah produk
atau syarikat dari kaum-kaum tertentu di negara ini.

Dalam program
boikot tersebut, orang Melayu diseru untuk membeli produk atau perkhidmatan
alternatif yang dikeluarkan oleh syarikat-syarikat yang dimiliki oleh
orang-orang Melayu sendiri.

Boikot biasanya
menyeru pengguna melalui kempen untuk tidak menggunakan barangan atau perkhidmatan
sehingga ia menjejaskan perniagaan syarikat yang disasarkan.

Melalui boikot,
syarikat yang terlibat dengan agenda-agenda yang tidak dipersetujui oleh
penganjur boikot diharapkan akan berhenti daripada menyokong agenda-agenda yang
menjadi punca kepada program boikot tersebut. Di antara program boikot yang
kita biasa dengar adalah berkaitan dengan syarikat yang menjalankan perniagaan
dengan negara haram Israel.

Boikot tersebut
telah memberi kesan kepada beberapa syarikat antarabangsa yang melabur atau
menjalankan perniagaan di Israel sehinggakan mereka telah bertindak
menghentikan operasi perniagaan yang melibatkan negara tersebut. Apabila mencapai
tahap ini, boikot bolehlah dikatakan berjaya kerana mencapai objektif yang
ditetapkan.

Sebagai pengguna,
adalah menjadi hak bagi kita untuk memilih produk dan jenama yang ingin
digunakan mengikut keperluan dan bajet masing-masing. Bagi kebanyakan orang,
harga menjadi faktor penentu utama dalam memilih barangan atau perkhidmatan yang
akan dibeli. Sememangnya, di pasaran terbuka, harga menjadi faktor utama yang
menentukan permintaan dan pembekalan sesuatu produk.

Berbalik kepada
boikot yang sedang disebarkan sekarang, sebagai bangsa majoriti di negara ini,
orang Melayu adalah kumpulan pengguna paling besar. Dengan kedudukan ini, orang
Melayu mempunyai kuasa untuk menentukan produk mana yang boleh kekal di pasaran
atau sebaliknya, dengan syarat mereka bersatu dan terdapat alternatif lain yang
boleh menggantikan produk yag diboikot.

Syarat untuk
orang Melayu bersatu sebenarnya satu syarat yang amat sukar untuk dicapai.
Realitinya, setelah lebih enam dekad merdeka, orang Melayu masih berpecah
belah. Atau dengan kata yang lebih spesifik, orang Melayu pada hari ini masih lagi
belum menjadi blok ekonomi kuat yang mampu menentukan keadaan pasaran secara
langsung.

Meneliti dengan
lebih mendalam, mungkin persoalan yang lebih besar adalah berhubung martabat
ekonomi orang Melayu terutama di dalam bidang perniagaan. Dalam erti kata,
adakah ekonomi orang Melayu sudah berada pada tahap yang setanding dan mampu
bersaing di pasaran terbuka? Jika ini berlaku, tiada sangsi masyarakat di
negara ini boleh memilih barangan atau perkhidmatan yang dihasilkan oleh
syarikat-syarikat pengeluar Melayu.

Setelah lebih 60
tahun merdeka, diperintah oleh kerajaan persekutuan yang didominasi oleh orang
Melayu dan dengan pelbagai inisiatif yang ditawarkan untuk menggalakkan
orang-orang Melayu menceburkan diri di dalam bidang perniagaan, tentunya sudah
ada kejayaan-kejayaan yang ditempa oleh syarikat orang-orang Melayu.

Namun, jika orang
Melayu rata-ratanya hanya mampu menjadi pengguna, apa juga boikot yang
dilaksanakan terhadap produk bangsa lain sudah tentu gagal mencapai
matlamat.

Seharusnya kumpulan
yang melaksanakan kempen boikot ini meluaskan lagi skop boikot mereka jika
mereka benar-benar inginkan kempen boikot tersebut memberi kesan yang
diharapkan dan berpanjangan.

Golongan pakar dan
pemegang taruh dari pelbagai bidang dan latarbelakang bolehlah dirujuk untuk
mendapatkan khidmat nasihat dan seterusnya merangka strategi jangka pendek dan
jangka panjang. Tindakan-tindakan yang disarankan pula hendaklah berdasarkan
data, fakta dan kajian yang tepat, dan tidak dipengaruhi sentimen semata-mata.

Sikap yang
rasional dan objektif sangat diperlukan untuk menghasilkan pelan yang baik dan
berpijak di bumi nyata. Taraf pendidikan, mentaliti, sikap dan pelbagai faktor
lagi berperanan di dalam memartabatkan ekonomi orang Melayu.

Persoalan yang
lebih besar lagi, pada era globalisasi dunia tanpa sempadan hari ini, adakah
model perniagaan yang berorientasikan bangsa ini adalah model yang terbaik
untuk mencapai kemakmuran ekonomi yang diidamkan? Perlukah diusahakan formula
ekonomi berbentuk kolaboratif  yang lebih
mencerminkan komposisi masyarakat majmuk dan anggota masyarakat yang pelbagai
ke arah pembangunan yang lebih inklusif?

Apapun, masa akan menentukan sejauh mana program boikot yang sedang dipromosikan akan berjaya. Semangat dan solidariti memang diperlukan, namun biarlah ia berpaksikan kefahaman dan objektif yang jelas dengan disertakan dengan program-program yang mantap.

*Mohammad Abdul Hamid adalah YDP IKRAM Bandar Tun Razak


LIGA DUNIA ISLAM KONGSI KEPAKARAN ANTI PENGGANAS, KUKUH KERJASAMA HAL EHWAL ISLAM DENGAN MALAYSIA

RIYADH: Rabitah Al-Alam Al-Islami atau Liga Dunia Islam (MWL), akan berkongsi kepakaran deradikalisasi dan anti pengganas dengan Malaysia.

Setiausaha Agung MWL, Dr Mohammad Abdul Karim Al-Issa berkata perkongsian maklumat itu antara usaha untuk kedua-dua pihak membantu memulihkan imej Islam yang tercalar akibat isu-isu terorisme yang banyak dikaitkan dengan agama suci itu.

“Kumpulan terorisme sering memburukkan imej agama Islam dan mengancam keselamatan Islam dan penganutnya.

“Jadi kami berbincang bagaimana kerjasama boleh dilakukan antara MWL dan Kementerian Hal Ehwal Agama Malaysia bagi membanteras pemikirian radikal dan terorisme.

“Menangani pemikirian ini dan membongkarkan asal usulnya penting kerana ia adalah penyebab kepada Islam dihina dan mencalarkan imej Islam bagi mereka yang tidak mengenali agama itu,” katanya.

Beliau berkata demikian kepada AlHijrah Online dan Bernama dalam satu temu bual di Pejabat MWL di Riyadh, Arab Saudi selepas mengadakan pertemuan dengan Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri pada Sabtu.

Dalam pertemuan hampir satu jam itu, kedua-dua pihak turut membincangkan kerjasama berkaitan hal ehwal Islam dalam pelbagai aspek termasuk dakwah, penyaluran bantuan kepada golongan memerlukan serta saling bertukar pandangan dan pengalaman.

Al-Issa dalam pada itu berkata Malaysia dikagumi dan layak menjadi model negara yang mengamalkan wasaityyah, persefahaman antara agama dan meraikan kepelbagaian agama yang membentuk masyarakat majmuk Malaysia pada hari ini.

Sementara itu, Zulkifli berkata banyak input diperoleh dalam pertemuan dengan pihak MWL yang boleh dgunakan dalam usaha untuk mengekalkan keharmonian dan keamanan selain menambah baik hal-hal berkaitan Islam di Malaysia.

“Hubungan Malaysia dan WML sudah begitu lama. Hampir setiap tahun kita hantar para mufti, pengerusi Majlis Fatwa Kebangsaan dan tokoh ulama untuk menyertai muktamar yang dianjurkan mereka.

“Apa yang saya lihat dalam pertemuan ini, satu bentuk kerjasama yang mungkin dapat kita lakukan dengan lebih tersusun terutama bantuan kepada mereka yang memerlukan, selain dakwah dan manhaj wasatiyah,” katanya.

MWL merupakan sebuah badan bukan kerajaan (NGO) yang berpengkalan di Makkah dengan objektif penubuhan untuk memperkenalkan Islam dan nilai-nilainya seperti yang disebut dalam Al-Quran dan Sunnah.

Zulkifli kini berada di Arab Saudi untuk lawatan kerja selama 10 hari bermula Jumaat lalu untuk memperkukuhkan kerjasama dalam hal ehwal Islam sebagaimana yang dimeterai dalam perjanjian persefahaman (MoU) hasil kunjungan Perdana Menteri Tan Sri Muhyiddin Yassin ke Arab Saudi pada Mac lepas. — AlHijrah Online


TIGA BERADIK MAUT, IBU KOMA NAHAS JALAN RAYA

IPOH: Tiga kanak-kanak maut dalam kemalangan yang melibatkan sebuah kereta dan dua buah lori di Kilometer 272.4 Lebuhraya Utara Selatan (PLUS) arah utara, petang semalam.

Insiden tersebut turut melibatkan seorang wanita yang juga ibu mangsa, Nur Aimi Nadiah Abdul Rahim, 27.

Dia cedera parah serta koma, namun dalam keadaan yang stabil.

Timbalan Ketua Polis Daerah Ipoh, Superitendan Mohamed Nordin Abdullah memaklumkan bahawa mangsa yang maut adalah Muhammad Adam Hakimi Muhammad Alhafis, 7, Muhammad Lutfi Hakim, 3 dan Muhammad Affan Hafiy, 1.

“Kedua-dua lori telah bergesel dan berhenti di laluan kecemasan dan kereta tersebut telah merempuh lori berkenaan,” katanya dalam satu kenyataan.

Terdahulu, anggota bomba terpaksa menggunakan peralatan khas untuk mengeluarkan mangsa yang tersepit.

Ketiga-tiga beradik tersebut meninggal dunia di lokasi kejadian dan dikebumikan di Kampung Sungai Putat, Melaka.

Manakala ibu mangsa masih dalam keadaan koma dan sedang menerima rawatan di Hospital Raja Permaisuri Bainun, Ipoh.—AlHijrah Online


KELANTAN, TERENGGANU, PAHANG DIJANGKA HUJAN LEBAT BERMULA MALAM INI

KUALA LUMPUR: Amaran cuaca peringkat bahaya iaitu hujan sangat lebat berterusan dijangka berlaku di negeri-negeri pantai timur Semenanjung iaitu Kelantan, Terengganu dan Pahang sehingga Jumaat 31 Disember.

Amaran yang dikeluarkan Jabatan Meteorologi Malaysia pada jam 3.50 petang itu melibatkan kawasan Jeli, Kuala Krai dan Gua Musang (Kelantan); Kemaman, Besut, Hulu Terengganu dan Dungun (Terengganu) dan Jerantut, Maran, Pekan dan Kuantan (Pahang).

Sementara itu, amaran cuaca peringkat buruk iaitu hujan lebat berterusan juga dijangka berlaku di Tumpat, Pasir Mas, Kota Bharu, Tanah Merah, Bachok, Machang dan Pasir Puteh di Kelantan; Setiu, Kuala Nerus, Kuala Terengganu dan Marang di Terengganu dan Tanah Tinggi Cameron, Lipis, Temerloh, Bera dan Rompin di Pahang sehingga 1 Januari 2022.

Dalam pada itu, Jabatan Pengairan dan Saliran (JPS) meramalkan kemungkinan berlaku banjir secara berperingkat di beberapa kawasan di Kelantan dan Terengganu, malam ini.—AlHijrah Online


KERAJAAN CADANG GAJI MINIMUM DINAIKKAN KE RM1,200 DI BANDAR UTAMA

KUALA LUMPUR: Kerajaan mencadangkan supaya gaji minimum ditingkatkan pada kadar RM1,200 sebulan hanya di bandar-bandar utama berkuat kuasa tahun hadapan.

Menteri Kewangan, Lim Guan Eng berkata ia bagi mengimbangi keperluan pekerja dan majikan dengan mengambil kira kenaikan kos sara hidup di bandar-bandar utama.

“Kerajaan Pakatan Harapan komited untuk menambah baik kehidupan rakyat, terutamanya bagi golongan berpendapatan rendah. Pada bulan Januari 2019, Kerajaan telah meningkatkan gaji minimum kepada RM1,100 sebulan,” katanya ketika membentangkan Belanjawan 2020 di Dewan Rakyat hari ini.

Dalam pada itu, Lim berkata kerajaan akan meneliti semula Akta Kerja 1955 bagi memastikan akta itu kekal relevan dengan keperluan pasaran tenaga kerja semasa.

Kajian itu akan meliputi empat perkara iaitu pertama, meningkatkan tempoh cuti bersalin daripada 60 hari kepada 90 hari berkuat kuasa mulai tahun 2021.

Lim berkata, kajian semula itu turut melibatkan langkah memanjangkan kelayakan bayaran lebih masa bagi golongan yang berpendapatan kurang daripada RM2,000 kepada RM4,000 sebulan.

“Ketiga, menambah baik pengendalian aduan gangguan seksual dari segi perlindungan dan prosedur; dan keempat, memantapkan peruntukan berkaitan larangan diskriminasi dalam pekerjaan contohnya agama, kaum atau jantina,” katanya. — BERNAMA


HPSF KESAN WARIS PESAKIT DILANGGAR

MUAR: Hospital Pakar Sultanah Fatimah (HPSF) sedang mengesan waris kepada seorang pesakit lelaki yang sedang dirawat di hospital itu selepas mengalami kecederaan parah di kepala, bulan lepas.

Dalam kenyataannya, pesakit tersebut telah dimasukkan ke HPSF pada 15 Julai lalu selepas terlibat dalam kemalangan ketika melintas jalan.

“Mangsa telah dilanggar kira-kira pukul 1 pagi di kawasan Air Hitam Batu 18, Bakri. Sewaktu tiba di HPSF, tiada sebarang pengenalan ditemukan dan mangsa yang mengalami cedera parah di kepala dan beberapa anggota badan lain juga berada dalam keadaan tidak sedarkan diri,” kata kenyataan tersebut.

Tiada padanan identiti ditemui selepas pihak Jabatan Kerja Sosial Perubatan (JKSP) merujuk ke Jabatan Pendaftaran Negara (JPN) bagi pengesanan padanan identiti pesakit.

Menurutnya, pesakit tersebut kini telah sedar dan berada di Wad 5 HPSF, tetapi masih tidak dapat memberikan sebarang tindak balas.

Bagi mereka yang mengenali pesakit atau kehilangan ahli keluarga, boleh menghubungi Pegawai Kerja Sosial Perubatan, Mohd. Fariz Omar di talian 06-956 4179, atau Wad 5 di talian 06-956 4000 sambungan 238.—AlHijrah Online


TIADA NEGERI LAKSANA SOLAT JUMAAT DUA SESI

KUALA TERENGGANU: Tiada negeri yang memutuskan untuk melaksanakan solat Jumaat dua sesi bagi mengurangkan kesesakan jemaah dan ruang yang terhad meskipun kebenarannya terletak di bawah bidang kuasa negeri.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata buat masa ini kesemua negeri di Malaysia melaksanakan solat Jumaat satu sesi mengikut Prosedur Operasi Standard (SOP) COVID-19 yang ditetapkan.

“Tertakluk kepada pentadbiran agama negeri. Setakat ini apa yang dimaklumkan kepada saya mereka buat pun satu sesi sahaja.

“Setakat ini macam itulah. Ini yang diputuskan dalam majlis muzakarah fatwa kebangsaan. Terpulang pada negeri masing-masing,” katanya.

Zulkifli berkata demikian kepada media pada Program Yayasan Dakwah Islamiah Malaysia (YADIM) Peduli Pasca Musa’adah COVID-19 di Kuala Terengganu, Terengganu.

Turut hadir, Timbalan Exco Pertanian, Industri Asas Tani dan Pembangunan Desa Negeri, Hilmi Datuk Harun dan Yang Dipertua YADIM, Nasruddin Hassan.

Seramai 1,000 nelayan di seluruh Terengganu yang terkesan teruk COVID-19 telah dipilih menerima bantuan berupa bakul berisi makanan asas. – AlHijrah Online


WANITA DIDAKWA MANGSA KES GANGGUAN SEKSUAL EBIT LEW BUAT LAPORAN POLIS DI BUKIT AMAN

TENOM: Seorang pakar motivasi memberitahu Mahkamah Majistret di sini hari ini bahawa wanita yang didakwa menjadi mangsa gangguan seksual Ebit Irawan Ibrahim Lew, atau Ebit Lew, memutuskan untuk membuat laporan polis di Bukit Aman.

Mohd Fairuz Abu, 37, berkata wanita itu tidak mahu membuat laporan polis di tempat kejadian iaitu di Tenom kerana khuatir identiti beliau diketahui saudara mara dan kenalannya.

“Wanita berkenaan memberitahu saya di Tenom ramai yang boleh tahu beliau membuat laporan polis. Laporan di Bukit Aman bertujuan untuk menjaga keselamatan beliau,” katanya ketika pemeriksaan balas oleh peguam Kamarudin Mohmad Chinki.

Menjawab soalan peguam Ram Singh, saksi pendakwaan pertama itu berkata beliau adalah pengikut tertuduh di media sosial namun tidak lagi selepas kes tersebut.

Ram Singh: Saya katakan kepada awak bahawa awak telah memutuskan pada 26 Julai 2021 untuk tidak lagi menjadi pengikutnya kerana awak berhasrat menularkan isu dalam kes Tenom.

Mohd Fairuz: Tidak setuju.

Lew, 37, berdepan 11 pertuduhan antaranya mengaibkan kehormatan seorang wanita berumur 40-an dengan menghantar perkataan lucah ke nombor telefon mangsa melalui aplikasi Whatsapp antara Mac dan Jun tahun lepas.

Pendakwah selebriti itu didakwa mengikut Seksyen 509 Kanun Keseksaan yang membawa hukuman maksimum penjara lima tahun atau denda atau kedua-duanya, jika sabit kesalahan.

Perbicaraan di hadapan Majistret Nur Asyraf Zolhani bersambung esok.–AlHijrah Online


YAMAN: PERANG DALAM PERANG, KEMISKINAN DALAM KEMISKINAN

Adilah Mohamed Thabit dari Makbana, Taiz, kelihatan seperti wanita tipikal lain di Yaman yang memakai abaya dengan niqab dan hanya menampakkan matanya kepada mana-mana lelaki yang memandang.

Di sebalik niqab yang menyembunyikan wajah Adilah, tiada pihak yang dapat menduga keadaan emosi ibu tunggal sepuluh anak itu, yang menjadi mangsa konflik perang saudara di Yaman sejak Mac 2015.

Malah sekali pandang, adalah mustahil untuk seseorang meneka umur sebenar ibu tunggal itu sehinggalah Adilah memberitahu usia anak sulungnya berumur 22 tahun dan anak bongsu berusia tiga tahun.

Barangkali usia Adilah sekitar 40-an atau akhir 30-an. Agakkan penulis yang menemui Adilah di AlBuraiqa, Aden berdasarkan budaya masyarakat Yaman di mana wanita berkahwin pada usia muda belasan tahun.

Adilah ini bukan hanya menjadi mangsa perang, tetapi dia juga mangsa keganasan rumah tangga yang terpaksa mengharungi kehidupan bersendirian bersama anak-anaknya selepas ditinggalkan suami.

“Tanah yang kami duduk ini bukan tanah kami, (anak-anak saya) duduk macam anak-anak yatim tiada bapa. Tempat tinggal kami memang teruk seperti mana yang kau tengok,” katanya kepada penulis  di sini.

Penulis menemui Adilah di kawasan penempatan yang tidak siap di Alfarisi, yang terletak di kawasan AlBuraiqa, di wilayah selatan Aden yang kini dikuasai tentera pemisah Majlis Peralihan Selatan (STC).

Ketika itu penulis bersama-sama tim sukarelawan Mercy Malaysia sedang melakukan tinjauan dari kem ke kem pelarian dalaman (IDP) di Aden bagi mengenalpasti kelompok IDP yang memerlukan bantuan di Yaman.

Berbeza dengan kem pelarian lain, termasuk kem pelarian IDP Alshaab di AlBuraiqa yang dikelolakan Suruhanjaya Tinggi Pertubuhan Bangsa-Bangsa Bersatu Untuk Pelarian (UNHCR), Alfarisi adalah penempatan setinggan.

Alfarisi adalah kawasan penempatan dengan bangunan yang tidak siap milik persendirian, bukannya tanah milik kerajaan seperti majoriti tapak kem pelarian IDP, yang terletak bersebelahan jalan utama menuju ke bandar pelabuhan Aden.

Ia terletak kira-kira enam jam perjalanan dari Taiz, kampung halaman Adilah yang sejak 2015 menjadi antara lokasi panas pertempuran antara kumpulan Houthi dengan tentera pakatan pro-kerajaan Yaman yang disokong Arab Saudi.

Tiga tahun lalu, Adilah dan keluarganya antara penduduk Taiz yang melarikan diri dari perang ke bandar pelabuhan Aden di selatan Yaman untuk berlindung. Sejak itu, mereka menjadi pelarian dalaman terjejas perang.

Berdasarkan laporan UNHCR pada Julai tahun ini, seramai 3.65 juta penduduk Yaman hilang tempãt tinggal dan menjadi pelarian dalaman dengan 80 peratusnya darinya menjadi pelarian IDP melebihi tempoh setahun. Adilah adalah salah seorang darinya.

Peperangan di Taiz bermula pada April 2015 iaitu kira-kira sebulan selepas tentera pakatan diketuai Arab Saudi melancarkan serangan udara dan sekatan ekonomi ke atas kumpulan Houthi yang menguasai wilayah utara Yaman sejak 2014.

Media melaporkan campurtangan tentera pakatan itu bertujuan mengembalikan pemerintahan Yaman kepada kerajaan sah diketuai Presiden Abdrabbouh Mansour Hadi yang kini hidup dalam buangan di Arab Saudi sejak Disember 2017.

Sehingga kini, tiada tanda-tanda konflik di Yaman akan berakhir dengan negara Arab termiskin itu kini terpecah kepada dua iaitu wilayah utara berpusat di Sana’a dikuasai Houthi dan wilayah selatan berpusat di Aden dikuasai STC dan tentera pakatan pro-kerajaan sah Yaman.

Ketika konflik perang saudara Yaman antara Houthi dan kerajaan sah Yaman yang masih berterusan, Taiz yang juga kampung halaman Adilah masih disifatkan sebagai kawasan panas.

Adik Adilah yang turut melarikan diri ke Aden, Shauki, 33, turut berlindung di penempatan pelarian Alfarisi bersama-sama dengan isteri dan enam orang anaknya yang berusia antara empat bulan dan 11 tahun.

“Kami memerlukan bantuan kewangan, mana-mana pertubuhan yang masuk ke tempat kami berilah bantuan. Lihatlah keadaan kami yang teruk. Biasanya tempat lain dapat bantuan, tapi kami tidak,” kata Shauki.

Sebelum menemui Adilah, penulis sempat meninjau keadaan rumah Shauki yang hanya berbumbungkan plastik tarpaulin. Dengan ukuran tiga meter lebar dan lima meter panjang, rumah konkrit yang tidak siap itu menjadi tempat berlindung keluarga Shauki sejak tiga tahun lalu.

Pun begitu rumah Adilah dengan keluasan hampir sama jauh lebih daif. Ia hanya bertiangkan kayu, berdinding dan berbumbungkan zink dengan bau hancing dan hamis menusuk hidung penulis saat masuk ke rumah ibu tunggal itu.

Sepertimana pelarian lain, keluarga Shauki dan Adilah tidak mempunyai bekalan air dan tandas, selain bekalan elektrik hanya bergantung dengan wayar elektrik yang ditarik daripada rumah jiran yang merupakan penduduk asal kawasan itu.

“Motosikal saya rosak, sekarang terpaksa duduk di rumah,” kata Shauki sugul selepas motosikal yang menjadi sumber pendapatan utama keluarganya rosak. Penulis mendapati kebanyakan penduduk di Alfarisi menggunakan motosikal untuk mencari rezeki dengan menghantar barang atau sebagai “teksi motosikal”.

Anak saudara Shauki yang juga anak sulung Adilah, Usamah, 22, memberitahu penulis yang beliau menyara kehidupan keluarganya dengan bekerja sebagai penghantar barang menggunakan motosikal miliknya.

“Saya boleh dapat hingga 2,000 riyal (RM14) sehari,” kata Usamah yang yang sudah berkahwin dan tinggal berdekatan rumah ibunya di Alfarisi. Difahamkan, harga petrol di Yaman adalah sekitar 7,000 riyal atau RM49 bagi setiap tong 20 liter.

Berbeza dengan pelarian di kem IDP yang mendapat perhatian badan bukan kerajaan (NGO) tempatan dan asing, majoriti pelarian yang menetap di kawasan penempatan lain sering terpinggir daripada bantuan.

Kebanyakan badan bantuan terlepas pandang kelompok ini yang disifatkan boleh menyara kehidupan mereka sendiri ketika hakikat sebenar majoriti rakyat Yaman yang memang terbelenggu dengan kemiskinan.

“Purata penduduk Yaman hidup dengan gaji harian bawah USD4,” kata Tomna Obaid dari Field Medical Foundation (FMF), badan bukan kerajaan yang membantu kelompok terjejas perang di negara Arab termiskin itu.

Lebih seminggu di wilayah bergolak ini, penulis dapat menyimpulkan keadaan penduduk Yaman, termasuk pelarian terjejas perang, yang semakin parah dengan ujian peperangan, kebuluran dan penularan wabak kolera.

Penduduk Yaman sebenarnya dalam belenggu “kemiskinan dalam kemiskinan” sejak sekian lama, malah kejatuhan Presiden Ali Abdullah Saleh ketika “Kebangkitan Arab” pada 2011 adalah kerana ketidakpuasan majoriti rakyat Yaman dengan korupsi, harga petrol tinggi dan masalah kemiskinan.

Malah puak Houthi ketika mengambil alih wilayah utara Yaman pada 2014 dengan meminggirkan pengganti Ali Abdullah Saleh, Abdrabbouh Mansour Hadi menjadikan korupsi dan menuntut pembentukan kerajaan baru sebagai alasan di atas tindakan kumpulan terbabit mengambil alih kuasa di Sana’a.

Hakikatnya, konflik di Yaman menjadi semakin kompleks dengan pembabitan negara kuasa asing yang dirumitkan dengan tuntutan STC yang menuntut pemisahan antara wilayah Yaman utara dan selatan seperti sebelum negara itu menjadi republik pada 1990.

Keluarga Adilah dan Shauki antara jutaan warga Yaman yang menjadi mangsa kepada konflik perang saudara sejak lima tahun lalu yang disifatkan sebagai krisis kemanusiaan terburuk di abad ini oleh Pertubuhan Bangsa-Bangsa Bersatu (PBB).

Pelarian dalaman di Yaman bukan hanya kehilangan tempat tinggal, tetapi mereka hilang segalanya-galanya. Hakikat ini dijelaskan Adilah dalam temubual dengan penulis di kawasan setinggan Alfarisi di AlBuraiqa, Aden.

“Kami orang susah lari dari perang,” kata Adilah menjelaskan yang beliau terpaksa berjalan kaki belasan kilometer ke kawasan bandar Aden, keluar ke jalanan setiap hari untuk mengemis bagi menampung hidup. — AlHijrah Online

Penulis adalah Editor Berita & Penerbit AlHijrah Media Corporation yang kini berada di wilayah Aden, Yaman.


SEMBILAN MANGSA NAHAS KEMALANGAN DI LABIS, MASIH DIRAWAT DI HOSPITAL SEGAMAT

SEGAMAT: Sembilan mangsa nahas melibatkan tiga kereta di Kilometer 167, Jalan Johor Bahru-Seremban, berhampiran dengan Tenang Stesen, Labis, dekat sini, semalam, masih menerima rawatan di Hospital Segamat.

Ketua Polis Daerah Segamat Supt Ahmad Zamry Marinsah berkata kemalangan yang berlaku pada 5.40 petang itu, membabitkan Perodua Alza, Toyota Hilux dan Honda Jazz, turut mengakibatkan tiga wanita warga emas berusia 62, 66 dan 89 tahun, maut di lokasi kejadian.

Beliau berkata mereka yang dirawat di hospital itu terdiri daripada pemandu dan enam penumpang Perodua Alza, berusia antara setahun hingga 38 tahun.

“Turut cedera dan menerima rawatan di situ adalah pemandu dan penumpang Toyota Hilux. Bagaimanapun, pemandu serta penumpang Honda Jazz tidak mengalami kecederaan serius dan dibenarkan pulang,” katanya dalam kenyataan, hari ini.

Ahmad Zamry berkata hasil siasatan mendapati Toyota Hilux yang dipandu oleh seorang lelaki tempatan menghala ke Segamat dari Johor Bahru, cuba menukar lorong daripada lorong kanan ke lorong kiri.

Ketika menukar lorong, pemandu berkenaan gagal masuk sepenuhnya ke lorong kiri jalan dan telah dilanggar dari arah belakang sebelah kiri oleh Honda Jazz yang sedang bergerak di lorong kiri tersebut, katanya.

”Akibat pelanggaran itu, Toyota Hilux telah terbabas ke arah jalan bertentangan lalu melanggar Perodua Alza yang datang dari arah bertentangan. Tiga penumpang Perodua Alza (tiga wanita warga emas) yang duduk di bahagian belakang disahkan meninggal dunia di tempat kejadian,” kata Ahmad Zamry.

Katanya mayat ketiga-tiga mangsa dibawa ke Hospital Segamat untuk bedah siasat dan dijangka dikebumikan di Benut, Pontian, petang ini.

Kes disiasat mengikut Seksyen 41(1) Akta Pengangkutan Jalan 1987 dan saksi awam yang mempunyai maklumat berkaitan kes diminta menghubungi Bahagian Siasatan dan Penguatkuasaan Trafik (BSPT) Daerah Segamat di talian 07-932 5811.–AlHijrah Online


POLITIK: PDRM AMBIL TINDAKAN TEGAS JIKA ADA HASUTAN, GUGAT KETENTERAMAN AWAM

KUALA LUMPUR: Polis Diraja Malaysia (PDRM) akan mengambil tindakan tegas jika ada pihak yang menimbulkan hasutan serta menggugat ketentaraan awam ekoran situasi semasa politik negara.

Ketua Polis Negara Datuk Seri Acryl Sani Abdullah Sani berkata, orang ramai diminta untuk tidak gusar dan membuat sebarang spekulasi berkaitan situasi yang berlaku kini.

“PDRM akan memastikan keselamatan negara kekal berada pada tahap selamat serta meningkatkan pemantauan bagi menjamin kesejahteraan masyarakat.

“PDRM juga sentiasa memantau senario keselamatan semasa dan akan mengambil tindakan tegas jika terdapat mana-mana pihak menggunakan apa jua medium yang boleh menimbulkan hasutan dan menggugat ketenteraan awam,” katanya dalam kenyataan hari ini.

Sementar itu, orang ramai turut diminta agar sentiasa mematuhi segala prosedur operasi standard (SOP) yang ditetapkan Majlis Keselamatan Negara (MKN) dalam menjalani kehidupan harian, sebagai usaha bersama membendung penularan wabak COVID-19.–AlHijrah Online


UUM tak paksa mahasiswa hadir program Dr Zakir Naik

SHAH ALAM – Universiti Utara Malaysia (UUM) tidak memaksa pelajarnya
untuk menghadiri Program ‘Duty Of A Muslim As A Profesional’ oleh
pendakwah Dr Zakir Naik yang akan diadakan pada 18 April ini.

Timbalan Naib Canselor (Hal Ehwal Pelajar dan Alumni) UUM, Prof Madya
 Dr Hendrik Lamsali berkata, program diskusi ilmiah ini anjuran pelajar
di bawah Kelab PERKIM, Jabatan Hal Ehwal Pelajar UUM.

Menurutnya,
 program ini bertujuan mendedahkan penuntut kepada realiti sosial dan
isu semasa khususnya penuntut UUM yang bakal menjadi pengurus dan
golongan profesional pada masa depan.

“Universiti tidak memaksa mereka untuk menghadiri program ini dan ia terbuka kepada sesiapa yang berminat untuk hadir.

“Pihak
 UUM berpengalaman menganjurkan program yang membabitkan tokoh-tokoh
berprofil tinggi dan telah memastikan semua bentuk program yang boleh
menimbulkan sensitiviti terhadap mana-mana pihak dan agama tidak
dilakukan demi menjaga kesentosaan dan kesejahteraan penuntut dan
universiti,” katanya dalam satu kenyataan, hari ini.

Hendrik berkata, penuntut juga dinasihatkan supaya sentiasa berfikiran terbuka dan beradab dalam menangani perbezaan pendapat. – SINAR ONLINE


GARA-GARA GURAUAN, REMAJA LELAKI MAUT DALAM KEBAKARAN

SHAH ALAM: Gara-gara ingin bergurau dengan rakan membawa padah apabila seorang remaja lelaki ditemukan maut dalam kebakaran di sebuah tandas awam di Bandar Puncak Alam petang semalam.

Pengarah Jabatan Bomba dan Penyelamat Malaysia (JBPM) Selangor Norazam Khamis berkata pihaknya menerima panggilan pada 2.35 petang dan apabila tiba di lokasi didapati api telah padam serta menemukan Muhamad Damin Mikhail Kansol, 16, yang rentung di tandas awam.

“Bomba seterusnya mengeluarkan mangsa dan telah disahkan meninggal dunia oleh pihak Kementerian Kesihatan. Mayat kemudian diserahkan kepada pihak polis untuk tindakan selanjutnya,” katanya dalam kenyataan semalam.

Beliau berkata hasil maklumat saksi dan dua rakan kepada mangsa, mereka bertiga sedang melepak dan bermain game di dalam tandas tersebut manakala mangsa sedang tidur di atas sofa di hadapan pintu tandas.

Norazam berkata rakan mangsa telah menyalakan api di bawah sofa dengan niat untuk bergurau dan setelah asap tebal dan api semakin besar dua rakan mangsa telah lari ke luar tandas.

“Manakala mangsa yang tersedar dari tidur berada dalam keadaan separa sedar dan melarikan diri ke dalam tandas,” katanya. – AlHijrah Online


PENDAKI NEGARA LAUNG AZAN DI PUNCAK GUNUNG MANASLU

KUALA LUMPUR: Laungan azan antara perkara dilakukan pendaki negara, Mohd Khafiz Bachok sebaik sahaja beliau berjaya menawan puncak Gunung Manaslu, Nepal yang berketinggian lebih 8,000 meter dari paras laut.

Berdasarkan satu rakaman video dirakam sendiri Mohd Khafiz, beliau dengan penuh rasa penghargaan terhadap kekuasaan Allah SWT, melaungkan azan ketika berada di puncak gunung bersama beberapa lagi pendaki lain.

Kejayaan Mohd Khafiz dan seorang lagi pendaki negara RJ Nagarajan mendaki Gunung Manaslu pada 30 September lalu, menjadi mereka rakyat Malaysia pertama menawan gunung kelapan tertinggi di dunia itu.

Mohd Khafiz menggerakkan misi ‘ZEROTO8000’ dengan hasrat meletakkan bendera Malaysia di peta dunia pendakian setaraf dengan pendaki-pendaki daripada negara luar.

Misi itu digerakkan beliau menggunakan dana sendiri dalam usaha membawa Malaysia di pentas dunia.

Beliau yang lahir di Pontian, Johor telah berkecimpung dalam dunia pendakian di dalam dan luar negara sejak dari tahun 1995 dan telah berjaya menawan gunung-gunung di Malaysia dan Indonesia serta puncak gunung di Taiwan, China, Tanzania, Papua, Iran, Argentina dan Nepal.

Teras inspirasi projek ‘ZEROTO8000’ adalah untuk membakar semangat seluruh lapisan rakyat Malaysia, tanpa mengira bangsa, agama dan taraf sosial kehidupan mereka, untuk berani mengejar impian dan cita-cita mereka meskipun berhadapan dengan halangan dan keterbatasan hidup.


SYARAT INSURANS COVID-19 UNTUK KE ARAB SAUDI DITELITI

KUALA LUMPUR: Kerajaan akan meneliti syarat terbaharu diumumkan Arab Saudi yang mewajibkan warga asing ke negara itu bagi tujuan umrah, lawatan dan visa pelancongan mempunyai perlindungan insurans COVID-19.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata, pihaknya akan meneliti dahulu kenyataan Arab Saudi dan beliau menganggap syarat itu mampu untuk dipenuhi.

“Bagi saya masalah itu tidaklah besar sangat sebab kita banyak badan dan ejen insurans diiktiraf, dan perkara ini kami akan perhalusi satu persatu,” katanya memetik laporan Harian Metro hari ini.

Zulkifli ditemui selepas menghadiri Majlis Pelancaran Masjid Sebagai Pusat Transit Keganasan Rumah Tangga di Masjid Wilayah Persekutuan, hari ini.

Syarat terbaharu Arab Saudi itu diumumkan Bank Pusat Saudi dan Majlis Koperasi Insurans pada Ahad.

Perlindungan insurans itu dilapor akan menampung kos rawatan, kos kuarantin, selain pemindahan perubatan untuk kes-kes kecemasan. — AlHijrah Online


KITA TELAH BERADA DALAM GELOMBANG OMICRON – KJ

Kuala Lumpur: Malaysia kini sudah berada sepenuhnya dalam gelombang baharu COVID-19 yang dicetuskan oleh varian Omicron, dengan kes harian kini melonjak melebihi 10,000 hari ini.

Ia disahkan Menteri Kesihatan, Khairy Jamaluddin Abu Bakar yang turut menjangkakan jumlah kes harian akan melonjak dan mencecah 15,000 kes tidak lama lagi.

Khairy turut membangkitkan kebimbangan terhadap sekitar satu juta warga emas yang masih belum mendapatkan dos penggalak.

“Masih ada satu juta warga emas yang tiada dos penggalak.

“Tolong maklum kepada orang-orang tua kesayangan anda untuk mendapat dos penggalak dengan segera,” katanya menerusi Twitter, hari ini.

Beliau mengulas unjuran model Pemerhatian dan Unjuran Kes Harian SEIR Covid-19 yang dimuat naik Ketua Pengarah Kesihatan, Tan Sri Dr Noor Hisham Abdullah di akaun Twitter miliknya, hari ini.

Model SEIR itu mengunjurkan kes harian COVID-19 berisiko melonjak sehingga kembali mencecah lebih 20,000 kes menjelang hujung bulan depan, sekiranya kadar kebolehjangkitan (Rt) virus itu kekal pada 1.2.

Bagaimanapun, Dr Noor Hisham yakin tahap keparahan wabak itu dapat dikurangkan walaupun kes bakal melonjak tinggi, berikutan kadar vaksinasi dan dos penggalak yang tinggi. –AlHijrah Online


KP JAKIM MENINGGAL DUNIA

KUALA LUMPUR: Ketua Pengarah Jabatan Kemajuan Islam Malaysia (Jakim), Datuk Paimuzi Yahya menghembuskan nafas terakhirnya hari ini kira-kira jam 1 tengah hari tadi di Hospital Sungai Buloh.

Berdasarkan maklumat diterima AlHijrah Online, jenazah akan dibawa ke kediamannya di Kuang untuk pengebumian.

Berdasarkan laporan sebelum ini Paimuzi telah menjalani pemeriksaan saringan COVID-19 pada Selasa 6 Oktober 2020 di Hospital Sungai Buloh dan keputusan didapati negatif.

Pun begitu, memandangkan faktor sejarah kesihatan beliau yang kurang memuaskan, maka pihak hospital mencadangkan supaya beliau ditempatkan di unit rawatan rapi (ICU) bagi mendapatkan rawatan susulan.

LAGI MENYUSUL— AlHijrah Online.


MY #QURANTIME TADABBUR 114 SURAH AL-QURAN SETIAP HARI SELAMA DUA TAHUN MULAI 8 JUN

SHAH ALAM: AlHijrah Media Corporation (TV AlHijrah) dan Yayasan Warisan Ummah Ikhlas (WUI) akan menerbitkan My #QuranTime, program interaksi 114 surah al-Quran yang akan bersiaran setiap hari selama dua tahun, bermula 8 Jun depan.

Program tadabbur al-Quran di TV AlHijrah dan platform media digital itu, dinaungi Jabatan Kemajuan Islam Malaysia (JAKIM) dengan sokongan Karya Bestari dan Sinar Harian akan bersiaran setiap hari selama sejam sebanyak 604 episod bersamaan 604 muka surat al-Quran.

Bersiaran setiap hari selama sejam bermula jam 12 tengah hari dengan tiga kali slot ulangan di TV AlHijrah pada jam 5 petang, 10 malam dan 6 pagi, My #QuranTime juga boleh ditonton secara live streaming di Facebook TV AlHijrah, Sinar Harian dan QuranHour sebelum disiarkan di Youtube QuranHour Channel.

Pengasas Yayasan Warisan Ummah Ikhlas yang juga Pengerusi TV AlHijrah, Datuk Hussamuddin Yaacub berkata program itu susulan misi “MengQurankan Bangsa, Mengikhlaskan Ummah” digerakkan WUI sejak tujuh lalu dalam usaha memberi pendedahan dan kesedaran kepada masyarakat, khususnya umat Islam, terhadap kepentingan al-Quran sebagai manual kehidupan.

Katanya, program itu juga diterbitkan susulan kejayaan Malaysia #QuranTime yang disiarkan di TV AlHijrah sepanjang tempoh Perintah Kawalan Pergerakan (PKP) yang mencatatkan 1.6 juta tontonan di platform televisyen dan lebih 10 juta tontonan di Facebook Live TV AlHijrah.

“Kita harap (umat Islam) membaca dan memahami al-Quran sebagai sebahagian hidup kita… Bukan saja khatam membaca (al-Quran), tetapi khatam tadabbur al-Quran,” kata Hussamuddin dalam sidang media My #QuranTime di Yayasan Warisan Ummah, Bangunan Sinar Harian di Seksyen 15 Shah Alam, di sini hari ini.

Hadir sama Ketua Pegawai Eksekutif TV AlHijrah, Namanzee Harris dan Ketua Pegawai Eksekutif Yayasan Warisan Ummah Ikhlas, Marhaini Yusoff.

Selain bertujuan menjadikan al-Quran sebagai manual kehidupan masyarakat, program My #QuranTime juga bertujuan membina karekter muslim sejati untuk melonjakkan potensi diri dan kerangka fikir melalui pendekatan baca, amal dan faham.

Program tadabbur al-Quran bermula surah al-Fatihah, al Baqarah juzuk 1 hingga 30 (604 lembaran/muka surat) itu akan dikendalikan hos merangkap pentadabbur, Fazrul Ismail dengan dua Qari iaitu Ustaz Tirmizi Ali dan Ustaz Tarmizi Abdul Rahman.

Mengulas mengenai program itu, Namanzee menyifatkan My #QuranTime sebagai komitmen berskala besar TV AlHijrah setakat ini dari segi operasi dan masa penyiaran sesebuah program.

“Jarang sekali kita melancarkan program bersiaran setiap hari sehingga 604 episod bersamaan 604 lembaran atau muka surat al-Quran yang memakan masa hampir dua tahun.

“Ini adalah komitmen kita terhadap misi untuk MengQurankan Bangsa, Mengikhlaskan Ummah,” katanya kepada AlHijrah Online.

Marhaini berkata My #QuranTime bertujuan mendidik masyarakat supaya bukan sekadar membaca al-Quran, sebaliknya berinteraksi dengan kalam Allah swt dan menjadikannya manual kehidupan.

Beliau juga menyifatkan program Malaysia #QuranTime yang sebelum ini ditayangkan di TV AlHijrah ketika PKP sebagai kejayaan besar yang dibuktikan dengan peningkatan wakaf al-Quran dalam kalangan masyarakat.

WUI dengan misi utama “MengQurankan Bangsa, Mengikhlaskan Ummah” sebelum ini menyasarkan 15,000 al-Quran diwakafkan di sepanjang PKP, bagaimanapun yayasan itu berjaya menarik 100,000 wakaf al-Quran bagi frontliner COVID-19 melalui projek al-Quran korner dan trolley ibadah ekoran kejayaan Malaysia #QuranTime.

Setiap hari selama sejam dengan tiga slot ulangan dari Ahad hingga Khamis, satu lembaran/muka surat al-Quran akan dibacakan (tadabbur) di My #QuranTime, manakala pentadabbur dan Qari akan memberi imbasan serta ulasan semula tentang apa dikongsi hampir seminggu bersiaran pada hari Jumaat dan Sabtu. – AlHijrah Online/ Syed Azwan Syed Ali


OXIMETER, TERMOMETER PERCUMA KEPADA KELUARGA B40

PUTRAJAYA: Sejumlah RM471.6 juta diperuntukkan kerajaan pemberian Pakej Penjagaan COVID-19 (PPC) kepada Keluarga Malaysia kategori B40 sebagai persediaan ke arah fasa endemik COVID-19.

Perdana Menteri Datuk Seri Ismail Sabri Yaakob berkata PPC tersebut mengandungi pek pelitup muka guna semula (empat keping setiap keluarga); kit ujian kendiri COVID-19 (empat kit setiap keluarga); satu ‘pulse oximeter’; satu termometer; serta risalah panduan penggunaan dan info kesihatan.

“Usaha ini antara lain bertujuan untuk meringankan beban kewangan perbelanjaan isi rumah B40 dan melatih diri membudayakan norma baharu, sekaligus membantu melindungi keluarga mereka daripada jangkitan virus COVID-19.

“Pemberian PPC buat masa ini akan dimulakan dengan penerima Bantuan Prihatin Rakyat (BPR) yang sudah berkeluarga. Mereka ini adalah dalam kalangan isi rumah B40 yang sudah berkahwin dengan ada atau tidak mempunyai anak; ataupun ibu atau bapa tunggal yang mempunyai anak.

Ujar Ismail Sabri inisiatif itu dijangka akan memberi manfaat kepada lebih kurang 3.6 juta keluarga B40. — AlHijrah Online


INSTAGRAM @tvalhijrah114: LIPUTAN MUSIM HAJI COOL & HAPPENING

Kanak-kanak sedang bertadarus di dalam Masjid Nabawi.

Media arus perdana akan menyiarkan semua laporan 4W 1H (What, Who, Where, When, How)

Kru TV Alhijrah bukan sekadar menjadi wartawan berita, tetapi turut menjadi ‘wartawan Instagram’.

Namun, anda mahukan kisah cool dan happening di Madinah dan Mekah?
Anda mahu sesuatu yang menyentuh mata dan mempersona hati. Anda mungkin sudah jemu dengan angka atau data.

Instagram rasmi TV Alhijrah @tvalhijrah114

Ayuh! Susuri Madinah dan Mekah dari perspektif isi hati dan mata murni jemaah haji, ikuti laporan Instagram @tvalhijrah114.

Seorang jemaah haji OKU.

Instagram ini menyediakan bingkisan berfoto, rakaman video pendek dan momen tersembunyi di Madinah dan Mekah.

Jalan yang mungkin pernah dilalui jemaah yang berpengalaman ke Madinah pasti mengimbau kenangan.

Bersama @tvalhijrah114. Paparan Instagram pertama berkonsep live dari Tanah Suci.


MOF SAHKAN KEBAKARAN DI BILIK SAMPAH

PUTRAJAYA: Kementerian Kewangan (MOF) mengesahkan telah berlaku kebakaran kecil di bilik sampah di Aras G, Blok Utara, Bangunan Perbendaharaan di sini pada 2.26 petang tadi dan masih menunggu laporan rasmi daripada pihak berkuasa mengenai punca kejadian itu.

“Kebakaran kecil tersebut telah berjaya dipadamkan sepenuhnya oleh pasukan bomba dan penyelamat Putrajaya dan disahkan tidak merebak ke kawasan lain di Bangunan Perbendaharaan. Tiada kecederaan dan tiada sebarang kerugian dilaporkan,” menurut MOF dalam kenyataan hari ini.

Kejadian itu turut disahkan oleh Timbalan Ketua Balai Bomba dan Penyelamat Presint 7 M. Surass yang berkata pihaknya menerima panggilan pada 2.34 petang dan tiga jentera dikerah ke lokasi kejadian.

Beliau berkata apabila pasukan bomba tiba di lokasi kejadian pada 2.41 petang, pasukan tindakan kecemasan premis itu berjaya mengawal kebakaran daripada merebak ke stor bersebelahan menggunakan lapan unit pemadam api debu kering.

Katanya pihak bomba kemudian mengambil alih serta meneruskan aktiviti pemadaman sebelum operasi ditamatkan pada 3.39 petang dan akan menjalankan siasatan bagi mengenal pasti sumber nyalaan serta punca kebakaran dan anggaran kerugian.

Ketua Polis Daerah Putrajaya ACP A. Asmadi Abdul Aziz pula berkata tiada kemalangan jiwa atau kecederaan dilaporkan dalam insiden itu dan jumlah kerugian juga belum dikenal pasti.–AlHijrah Online


CADANGAN TUBUH PUSAT MEDIASI SELESAI PERTIKAIAN ISLAM, BUKAN ISLAM

KUALA LUMPUR: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar mencadangkan satu pusat mediasi di luar konteks mahkamah ditubuhkan bagi menyelesaikan pertikaian membabitkan orang Islam dan bukan Islam.

Beliau berkata proses mediasi itu adalah berbentuk tidak formal dan memerlukan satu platform bersesuaian untuk dilaksanakan bagi membantu pihak yang terlibat selain daripada konteks mahkamah.

“Hal ini kerana melibatkan pertikaian antara orang Islam dan bukan Islam iaitu bapa yang bukan Islam dan ibu serta anak beragama Islam, tanpa memprejudiskan mana-mana pihak… selain membabitkan dua mahkamah berbeza iaitu sivil dan syariah.

“Kita tidak mahu mana-mana pihak mengambil peluang ini hingga menyebabkan berlaku perseteruan serta ketidaktenteraman. Kita mahu lahirkan masyarakat bersatu padu dan saling memahami,” katanya ketika ditemui pada majlis memperkenalkan al-Quran terbaharu terbitan Karya Bestari, Grup Buku Karangkraf sempena Pesta Buku Antarabangsa Kuala Lumpur kali ke-40 di sini hari ini.

Beliau berkata demikian mengulas mengenai kes perebutan hak penjagaan anak selepas video rakaman yang tular di media sosial baru-baru ini memaparkan seorang ibu dan anak berusia sembilan tahun terpaksa berpisah setelah Mahkamah Tinggi Kuantan memutuskan hak penjagaan kanak-kanak terbabit diserahkan kepada bapanya.

Difahamkan kanak-kanak itu merupakan anak kepada pasangan Orang Asli yang telah bercerai dan dijaga ibunya yang telah memeluk Islam namun menjadi mangsa perebutan hak jagaan.

Mahkamah Tinggi Kuantan pada Khamis lepas memerintahkan kanak-kanak terbabit diserahkan kepada bapanya yang bukan beragama Islam menerusi perintah habeas corpus.

Mohd Na’im bagaimanapun berkata penubuhan pusat mediasi itu masih memerlukan kajian lanjut oleh pihak berwajib agar ia boleh dilaksanakan sama ada di bawah mahkamah sivil atau sebaliknya.

“Apa yang paling penting pengantara yang dilantik dalam proses mediasi itu mestilah terdiri daripada gabungan pakar undang-undang syariah, pakar undang-undang sivil dan pakar kanak-kanak. Saya yakin dengan cara informal ini dapat menyelesaikan masalah secara adil serta kepentingan kanak-kanak tersebut dijaga,” katanya.–AlHijrah Online


JANGAN JADIKAN TARIKH AIDILFITRI BAHAN GURAUAN DI MEDIA SOSIAL – NA’IM

KUALA LUMPUR: Rakyat Malaysia dinasihatkan untuk tidak menjadikan tarikh sambutan Aidilfitri sebagai bahan gurauan di media sosial.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata pengisytiharan bermulanya 1 Syawal dan perayaan Aidilfitri terletak pada bidang kuasa pihak berkaitan dan pengguna media sosial perlu mengambil serius mengenai perkara itu.

“Oleh kerana kuasa mengisytiharkan tarikh itu terletak pada penyimpan Mohor Besar Raja-Raja, maka saya nasihatkan kepada rakan-rakan di luar sana khususnya di media sosial untuk mengambil serius mengenai perkara ini. Serahkan kepada pemerintah untuk menentukan.

“Jadi saya harapkan sangat isu berkaitan ‘raya terkejut’ dan bila bermulanya raya ini kita serahkan kepada pihak tertentu dan kita hentikan perkara ini. Insya-Allah kita berikan tumpuan pada perkara lain,” katanya selepas merasmikan program Santuni Gelandangan di di Pusat Pembelajaran Komuniti (PPK), Chow Kit di sini hari ini.

Program anjuran Jabatan Agama Islam Wilayah Persekutuan (JAWI) itu turut dihadiri Pengarah JAWI Datuk Mohd Ajib Ismail dan Pengarah Jabatan Pembangunan Komuniti Kesejahteraan Bandar DBKL Ismadi Sakirin.

Mengulas mengenai program itu, Mohd Na’im berkata sejumlah 600 pek juadah berbuka puasa diagihkan kepada komuniti gelandangan selain sumbangan bakul makanan turut disampaikan kepada 40 keluarga yang berada di bawah pemantauan PPK.

Menurutnya, sepanjang bulan Ramadan ini, pek juadah berbuka puasa itu turut diagihkan setiap hari di PPK berkenaan melibatkan peruntukan berjumlah RM129,600.

Program anjuran JAWI itu dilaksanakan melalui kolaborasi strategik antara JFB, Dewan Bandaraya Kuala Lumpur (DBKL) Iftar Rahmah Ramadan, VFive Group Sdn Bhd, Persatuan Kakitangan Perkhidmatan Ugama (PKPU) Jabatan Kemajuan Islam Malaysia (Jakim) dan Pertubuhan Kebajikan Ar-Riqab. –AlHijrah Online


DAKWAH SANTAI TAPI SAMPAI – IDRIS AHMAD

PUTRAJAYA: Hampir 100 peserta  menyertai program dakwah santai menerusi Kembara Hijrah Ekspedisi Jalanan Keluarga Malaysia Keluarga Sejahtera 2022 anjuran Jabatan Kemajuan Islam Malaysia (JAKIM) pagi tadi.

Acara ekspedisi secara konvoi motosikal tersebut akan bergerak ke Pulau Pinang selama dua hari bagi menyantuni golongan yang terlibat dengan gejala sosial.

Menteri di Jabatan Perdana Menteri (Hal Ehwal Agama), Datuk Idris Ahmad berkata beliau berharap agar dakwah secara tidak formal ini akan mendekatkan lagi golongan tersebut kepada agama dan tidak membiarkan mereka berasa disisih oleh masyarakat Islam sendiri.

“Ini kita keluar untuk jalan-jalan sambil berdakwah untuk menyantuni golongan seperti mereka yang terlibat dengan komuniti juvana, Lesbian, Gay, Biseksual dan Transgender (LGBT), pesakit HIV dan AIDS serta Orang Kena Pengawasan (OKP) dadah.

“Kesemua mereka akan bersama-masa dalam slot usrah santai, gotong-royong masjid dan kubur serta beramah mesra agar dapat membina jaringan kerjasama mantap antara agensi agama, badan bukan kerajaan (NGO), penggiat industri serta setiap individu terlibat dalam usaha membanteras gejala sosial dalam kalangan komuniti,” katanya selepas pelancaran Flag Off Konvoi Kembara Hijrah Ekspedisi Jalanan Keluarga Malaysia Keluarga Sejahtera 2022 di Putrajaya pagi tadi.

Program tersebut melibatkan lebih 82 buah motosikal yang diterajui pasukan JAKIM, agensi-agensi kerajaan dan kelab permotoran di sekitar Putrajaya, Bangi dan Kuala Lumpur.

Peserta akan menjelajah sejauh 412 kilometer melibatkan enam hentian di Selangor, Perak dan Pulau Pinang.

Dalam pada itu, Idris berkata beliau yakin program seperti ini mampu memberikan kejayaan yangf diharapkan berdasarkan pengalaman program terdahulu di mana kebanyakan golongan sasaran tersebut dilihat semakin mendekati agama Islam dan sedikit sebanyak mengubah persepsi masyarakat terhadap mereka.

Tambahnya, program sebegitu akan diteruskan lagi pada masa hadapan susulan ia menepati inisiatif MANTAP yang diperkenalkan beliau iaitu Pemantapan Institusi Kekeluargaan, Sosial dan Komuniti Islam serta selaras dengan prinsip Maqasid Syariah.

“Peranan inilah yang perlu dimainkan oleh agensi hal ehwal Islam untuk menyantuni semua pihak dalam kapasiti kemampuan kita. Tanggungjawab membendung masalah sosial ini merupakan tanggungjawab kita bersama,” katanya. – AlHijrah Online / Hanisa Hasanuddin


BANTUAN RM500 UNTUK PENIAGA, PENJAJA BAZAR RAMADAN

SHAH ALAM: Kerajaan Selangor bersetuju memberikan bantuan ‘one off’ RM500 kepada peniaga dan penjaja bazar Ramadan di enam daerah di Selangor yang terlibat dengan Perintah Kawalan Pergerakan (PKP).

Menteri Besar Selangor, Datuk Seri Amirudin Shari berkata, bantuan tersebut akan disalurkan selepas 1 Syawal bagi menanggung kerugian yang dihadapi susulan arahan penutupan bazar Ramadan yang bermula Sabtu, 8 Mei 2021.

“Menyedari masalah melanda terhadap peniaga dan penjaja bazar Ramadan, dianggarkan 11 ribu penjaja terjejas dengan pengumuman yang dibuat, kerajaan akan membantu mereka melalui pendaftaran dalam kalangan mereka dengan Pihak Berkuasa Tempatan (PBT) untuk kita salurkan bantuan,” katanya.

Sebelum ini, kerajaan Selangor tidak membenarkan bazar Ramadan untuk beroperasi walaupun Menteri Kanan (Keselamatan), Datuk Seri Ismail Sabri Yaakob telah memberi kebenaran untuk ia dianjurkan.

“Dengan mengambil kira jumlah hari berniaga telah mencecah 25 hari menjelang hari Jumaat nanti, saya kira tidak begitu kejam untuk menutup operasi bazar Ramadan,” katanya.

Pada masa yang sama, bazar Aidilfitri dan pasar malam dibenarkan beroperasi sepanjang tempoh PKP sehingga jam 10 malam dengan syarat yang telah ditetapkan.

Antara syarat yang dikenakan adalah jumlah pengunjung pada satu-satu masa adalah dihadkan dan sistem nombor giliran akan dikuatkuasakan.—AlHijrah Online